text:
रायपुर नगर निगम के मयारू : ठाकुर प्यारे लाल
अगस्त सन् 1937 म जब ठाकुर प्यारे लाल साहब रायपुर मुनिसपल कमेटी के अध्यक्ष चुने गीन तब मुनिसिपल कमेटी म डेढ़ लाख रूपिया के करजा रहिस। मुनिसिपल कमेटी के कर्मचारी मन के तरक्की छै-सात बछर ले रूके परे रहिस। इही हालत स्कूल के गुरूजी मन के घलोक रहिस। शहर के सड़क उखर गए रहिस, स्कूल के छत अतका टपकत रहिस के पढ़इया लइका मन ल स्कूल म बइठके पढना मुश्किल हो गए रहिस। ठाकुर साहब के दू साल के प्रेसीडेंटी म सब करजा अदा होगे, सड़क मन के हालत सुधार गए, अऊ स्कूल के इमारत मन के मरम्मत घलोक हो गए। रायपुर मुनिसपल कमेटी म करजा के अतका भारी बोझ काबर रहिस, ओखर व्यवस्था अतका खराब काबर रहिस? एखर कारन उपर प्रकाश डालत ठाकुर साहब ह खुदे लिखे हें ‘सरलग कई बछर तक कमेटी म प्रेसीडेंट हमेसा वकालत पेशा के मनखे मन चुने जात रहिन। ओ मन ल न तो अपन व्यवसाय ले फुरसत मिलत रहिस अऊ न ही अपन धनी मुवक्किल मन ल नाराज करे के उमन म साहस रहिस।“
शहर म पानी के समुचित व्यवस्था नइ रहिस, सड़क मन अऊ इमारत मन बर घलोक कमेटी तीर पइसा नइ रहिस। ठाकुर साहब ह कमेटी के अध्यक्ष बनतेच ए सब्बो काम ल कर डरिन अऊ कमेटी के आमदनी बाढ गए। नगर के विकास होइस अउ नगरपालिका के कर्मचारी मन अऊ शिक्षक मन के तरक्की होइस। ठाकुर साहब नगर म पीये के पानी के उचित व्यवस्था करिन। मुनिसपल अध्यक्ष रहत उमन अपन मातहत कर्मचारी मन ल वोतकेच मंहगाई भत्ता दीन जतका कि प्रान्तीय शासन देत रहिस। प्रदेश म ओ समय कोनो म्युनिसपल कमेटी ओतका महंगाई भत्ता अपन कर्मचारी मन ल नइ देत रहिस। जतका के ओ मन अपन कर्मचारी मनं ल देवत रहिन। अतका होए बाद घलोक उमन जनता उपर टैक्स नइ बढाइन। ये काम ऊंखर निष्ठावान अउ कुशल प्रशासक होए के स्पष्ट प्रमाण हे।
नगर के विकास ल देखत जनता के मांग के आधार म उमन नयापारा अऊ जुन्ना बस्ती म लड़की मन बर दू स्कूल खोलिन। गंजपारा जिहां गरीब मजदूर मन के बस्ती रहिस, उहां मुनिसपल के तरफ ले अस्पताल खोलवाए गीस। प्रौढ शिक्षा बर शहर के बहुत अकन जघा म केन्द्र खोलवाये गीस। जुन्ना पुलिस लाइन ल व्यवस्थित रूप ले बसाए बर उमन शासन ल जरूरी प्रस्ताव भेजिन। उमन नगर म खेलकूद के सुविधा बर स्थानीय कोआपरेटिव्ह बैंक तीर खेले बर मैदान बनाए के प्रस्ताव शासन ल भेजिन जऊन ल स्वीकृति प्रदान करे गीस।
गुढ़ियारी ल रायपुर मुनिसपल कमेटी के अंदर लेहे के मांग 1906 ले चले आत रहिस। गुढ़ियारी ल रायपुर मुनिसपल कमेटी म लेहे ले कमेटी के आर्थिक स्थिति मजबूत हो जातिस। एखर से कमेटी ल 30-40 हजार रूपिया के सालाना लाभ होतिस। फेर गुढियारी ल कमेटी म लेहे के मांग जइसे के तइसे परे रहिस अउ कमेटी ल हजारों रूपिया के नुकसान उठाए ल परत रहिस। उमन गुढि़यारी ल मुनिसपल म सामिल कर दीन येकर से राजस्व आए बाढ् गए।
सन् 1938 म ठाकुर साहब ह एक बड़का काम करिन। जेमा हिन्दू मुस्लिम एकता बर अऊ सद्भावना ल बनाए रखे बर उमन कमेटी के तरफ ले हिन्दू मुस्लिम दंगा मन के मुकदमा मन ल मुनिसपल कोति ले न्यायालय ले वापस ले लीन। एखर से मुकदमे बाजी म मुनिस्पल के होवत हजारो रूपिया के खरचा बांचिस। ए प्रकार ऊंखर उदीम ले नगर म सुख शांति स्थापित होइस, अऊ हिन्दू – मुसलमान म सद्भावना बाढ़िस। ठाकुर साहब के हिन्दु अऊ मुसलमान मन म एकता के भावना अउ सौहाद्रपूर्ण वातावरण के निर्माण करे के स्पष्ट उदाहरण हमला म्युनिसपल लारी हाई स्कूल के एक ठन घटना ले मिलथेा उहां मुसलमान अउ हिन्दू लड़का लड़की मन एक राष्ट्रीय झंडा के तरी वंदना नइ करना चाहत रहिन। ठाकुर साहब ल जब ये पता चलिस त उमन उंखर हृदय म बदलाव लाइन अउ ओ मन एके झंडा के तरी सकला के भारत माता के वंदना म सामिल होए लगिन। उमन जनता ल राष्ट्रीय चरित्र के अइसन शिक्षा दीन जऊन संभवतः कोनो मुनिसपल कमेटी के अध्यक्ष कोति ले आज तक नइ दे गए होही।
ओ मन एक अच्छा शिक्षा शास्त्री घलोक रहिन। छड़ी हाथ म लेके टहलत रहंय त अचानक कोनो स्कूल म अऊ कोनो क्लास म चल देत रहिन अऊ जऊन विसय के पीरियड होतिस, पढ़ाए लगत रहिन। हिन्दी, अंगरेजी, संस्कृत अउ इतिहास के विद्वान त उमन रहिन, कठिन ले कठिन गणित के सवाल के हल ओ मन कुछ समय म ही कर देवत रहिन। पढ़ाए के शैली घलोक उंखर आकर्सक रहिस। कोनो स्कूल म अचानक पहुंच जाय ले शिक्षक मन म बड़ प्रभाव परय। ओ मन हमेसा सजग रहंय कि ठाकुर साहब कब उंखर शाला म आ जहीं। इही बात आन विभाग मन के कर्मचारी मन बर घलोक लागू होत रहिस। मुनिसपल कमेटी के कर्मचारी मन म जऊन अनुशासन अऊ कर्त्तव्यनिष्ठा ओ समय रहिस, ओखर प्रमुख कारन ठाकुर साहब के औचक जांच ह रहिस। शहर म ओ मन अक्सर पैदल घूमत रहिन। रात के बारा एक बजे घलोक 4 मील दूरिहा नल घर के निरीक्षण करे बर पैदल ही रेंग देत रहिन। माननीय महंत श्री लक्ष्मनारायण दास जी ह ठाकुर साहब के विसय म लिखे रहिन ’सन् 1933 ले मैं ह ये बराबर अनुभव करे हंव कि रायपुर ल उपर उठइया अऊ आगू बढइया कोनो हे त सिरिफ ठाकुर प्यारेलाल सिंह ही हे। ऊंखर सिवाय अतका त्याग करइया कोनो नइ रहिन।’
य े सब करे के बाद घलव ठाकुर प्यारे लाल के शासन संग मतभेद रहिस। ये मतभेद के पीछू शासन के कारिंदा मन के चाल रहिस। सरकार के कारिंदा मन चाहत रहिन कि मुनिसपल कमेटी अपन बिजली व्यवस्था बेच दय। फेर ठाकुर साहब एखर विरोधी रहिन। ओ मन प्रजातंत्र अऊ सत्ता के विकेन्द्रीकरण म विश्वास करत रहिन। बिजली व्यवस्था मुनिसपल कमेटी के हाथ ले निकाल के शासन ल सौंप देहे के मतलब रहिस, प्रकाश व्यवस्था बर नगर ल दूसर के मुंह ताके ल परय, अऊ शासन कोति ले जउन टेक्स बढ़ाए जाये ओला चुपचाप जनता सहत रहय। दुसर बात मुनिसपल कमेटी के हाथ म बिजली व्यवस्था होए ले मुनिसपल ल हर साल 25,000 रूपिया के आमदनी तको होत रहिस। ए आमदनी ल अऊ बढाए जा सकत रहिस। ओ समय बिजली व्यवस्था जनता के प्रतिनिधि मन कोति ले संचालित होत रहिस। बिजली बेचे के मतलब रहिस प्रजातंत्र के सिद्धांत ले विलग होना। ये खातिर उमन बिजली व्यवस्था शासन ल सौंपे ले इंकार कर दीन। एखर से शासन ठाकुर साहब ले नाराज हो गीस।
शासन के आरोप येहू रहिस कि मुनिसपल कमेटी के आर्थिक व्यवस्था ठीक नइ हे। ठाकुर साहब ह एकर घलोक समाधान कारक उत्तर दीन। उमन लिखिन कि ऊंखर रहत कम समय म ही रायपुर मुनिसपल कमेटी के डेढ लाख के जुन्ना करजा अदा करे गए हे। गुढियारी ल कमेटी म लेके 50 हजार सालाना आमदनी बढाए गए हे, जम्मो जुन्ना दबे टैक्स के रकम वसूल हो गए हे, अइसे म ये आरोप लगाना अन्यायपूर्ण हे।
असल बात तो ये रहिस कि ठाकुर साहब ह गंज व्यापारी मन ल नाराज कर दे रहिन। उंखर नाराजगी के कारन ये रहिस कि आक्ट्राय नियम के अनुसार अनाज के टैक्स नाका म ही पटाए जाना चाही। फेर व्यापारी मन नाकेदार संग मिल के बिना नाका महसूल पटाए गंज म गाड़ीं ले आत रहिन। गंज म मनगरजी महसूल देवत रहिन नइ तो नइ देवत घलव रहिन। ए प्रकार के भ्रष्टाचार के जानकारी जब ठाकुर साहब ल मालूम चलिस त उमन नाकेच म महसूल वसूले के हुक्म दीन, अऊ ये नियम बना दीन कि जऊन व्यापारी महसूल पटाही उही ह सामान गंज ले जा पाही। ए निर्णय के विरोध म व्यापारी मन ह हड़ताल घलोक करिन, फेर नियम हटाए नइ गीस। एखर से मुनिसपल कमेटी के राजस्व आय करीबन दू लाख्र रूपिया बाढ़ गीस। व्यापारी मन शासन से शिकायत करिन त शासन ह मुनिसपल कमेटी ल भंग कर दीस।
ठाकुर साहब के मुनिसपल कमेटी ल भंग करे के एक अऊ कारन रहिस वो ये कि रायपुर म्युनिसिफल कमेटी के अंतर्गत जऊन तीर तार के गांव जइसे टिकरापारा, कुशालपुर, डंगनिया, चिरहुलडीह, फाफाडीह, राजा तालाब आदि सामिल करे गए रहिस, ऊंखर किसान अऊ बसुंदरा मनखे मन के बस्ती के जमीन म वो मनखे मन के कोनो अधिकार नइ रहिस। ठाकुर साहब ओ जमीन म उंखर अधिकार देहे के बात करंय। ठाकुर साहब के ए बात ले ओ गांव के मालगुजार मन उंखर ले नाराज हो गए रहिन। ए मालगुजार मन म ले कुछ मुनिसपल के सदस्य घलोक रहिन। उमन घलोक कमेटी ल भंग करे म ठाकुर साहब के बिरोध म शासन ल सहयोग करिन। ए प्रकार कमेटी भंग हो गीस, फेर ठाकुर साहब के ओखर से कुछ नइ बिगड़िस। एखर उलटा जनता के हृदय म ठाकुर साहब बर सम्मान अउ बाढ़ गीस।
– संजीव तिवारी
संदर्भ : त्यागमूर्ति ठा.प्यारेलाल – हरि ठाकुर


c: text/html

text:
देखत दखते छोटका ह दू महिना के होगे। ओह दिन भर मांचा मं परे परे अपन अंगूठा ल चिंचोरत रहय। मंगलू ह फिकर मं रहय कोनों बूताके।
एक दिन ओह बड़ हंसउक होके घर मं आइस त केतकी ह किहिस – कसगा, आज का बात हे, बड़ खुसी दिखथस।
मंगलू ह किहिस – छोटका के जनम ह बने बेरा मं होइस हे तइसने लागथे। मोर नउकरी ह लगगे हवय, बनिया इहां, दू कोरी रुपिया के। मंगलू के गोठ ल सुनके केतकी के आंखी ले आंसू चुचवागे। त मंगलू ह किहिस – रोथस काबर ?
केतकी किहिस – मैं रोवत नइयों गा, देह मोर सुख के हंसइ आय। मोंगरा के उच्छाह के ओर छोर नइ रहय के हमर घर ले दुख भगावत हे।
रामधन के तगादा उप्पर तगादा आवन लागिस। ओकर कहना रिहिस, के अब त नउकरी घला लगगे। थोर थोर रुपिया देके मोर लागा ल पटावय। फेर गिरस्ती के खोलवा अतेक बड़ रिहिस के ओमा जतका डारव सब्बो हमात जावय, अउ फेर रीता के रीता। थोर थोर के लागा ल त मंगलू ह पटा दे रिहिस। फेर रामधन के लागा ह जस के तस मूंड़ी मं टंगाय रहय। एती मोंगरा घला बिहाव करे लइक होगे रहय। केतकी ह उठत बइठत कहय एसों के साल मोंगरा के बिहाव करेच बर हे। केतकी के गोठ ल सुनके मंगलू के चेथी ह घूम जावय। ‘अंग लिंगोटी फत्ते खान,’ ‘चल रे लंगोटिया गंगा असनाने’ कहांत घोंघरा ल भरै के अधार नइ दिखय, अउ एती मोंगरा के बिहाव ? मैं काय करवं भगवान। जेकर ले मोर गिरस्ती झन बिगरै।
रुपिया पइसा के लेन देन ह एक दूसर के मन मां फरक लान देथे। लागा बोड़ी के रुपिया लेवत मं जतेक बड़ मिठ लागथे फेर ओतके करुवा घला जाथे। अपन पछीना बौहाय के पइसा ल देय ल परथे अउ मनखे के देय के ताकत नइ रहय त उही लागा ह ओला बोझ असन लागथे। फेर ओह भीतरे भीतर डर्रावत रहय, उही बात होगे। रामधन ह रइपुर के उकील ले नोटिस भेजिस। ओमा सफ्फा लिखे रिहिस के एक पखवारा मं पइसा नहीं मिलही त कछेरी ले उसूल करे जाही। मंगलू के पछीना बोहागे। ओहा रामधन के बखरी कोती रेंग दिस।
रामधन ह चउरा उप्पर बइठे रहय। मंगलू ल देखते किहिस भइया मेंह ये त नइ चाहवं के तोला कछेरी उप्पर चढ़ावंव, फेर पइसा के मोह बड़ होथे न मंगलू, एखर बर बाप-बेटा मं भेद पर जाथे। एखर बर मेंह घेरी-बेरी तगादा पठावत रहेंव के थोर थोर करके मोर लागा ह छुटा जावय, फेर तें त कान नइ देय। अब त एक्केच रद्दा बांचे हवय।
का ? मंगलू ल जइसे कोनों आसरा मिलगे। ओह मूंड़ी ल टांग के रामधन कोती निहारे लागिस।
रामधन ह हंसउक हो के किहिस – मैं जानथौंगा, के तेंह ए बेरा मं गजब तकलीफ मं हावस, तोला पइसा के अबड़ेच जरूरी हावय, मोर बात ला मान।
अंधरा खोजे आंखी, उही ल त जनउक कर दे भइया रामधन। ए बेरा मं त मोर तकदीर ह सुतेच गे हे। एक तोरे आसरा हे, में तोर सब्बे गोठ ल सुनहूं अउ मानहूं।
मंगलू के लेड़गा मन असन गोठ ल सुनके रामधन ह किहिस – अपन घर ल गिरो रख दे, मैं तोला रुपिया अउ दे दुहूं। बोल बने हे न, कइसे रिहिस ?
कइसे ल का बतावं गा एह अटपटा बात होगे। मेंह मने मन गुने रहेंव के मोंगरा के बिहाव बर तोर ले अऊ लागा मं रूपिया लेहूं। ओ रुपिया मेंह अपन घर उप्पर लेतेंव, अभी ले कोनो बने लइका मोला नइ मिले हवय फेर गांव के जात सगा मन घला एती ओती गोंहार पार दे हावंय के चमरा ह हमर घर मं रइथे। तभ्भो ले मोंगरा के बिहाव ल करेच्च बर परही। फेर मोंगरा के भउजी ह तियार नहीं होही घर ल गिरो रखे जावय, ओखर ले पूछ के तोला बताहूं।
मंगलू के गोठ ल सुनते रामधन ह खिसियागे अउ किहिस – त मोला घला अतेक समे नइये? नोटिस ल तें झोंक ले हावस।
सुन त ले गा ! मेंह कहे त हवंव के घर मं सलाह करके तोला बताहूं। थोरिक बेर के बात हे। रोनहुक होके मंगलू ह किहिस – मेंह जात हों, बेरा बूड़ते आहूं।
रामधन ल बने नइ लागिस, मने मन बुदबुदा डारिस। रहिजा रे मंगलू, तैं मोर पाला परे हवस। तोर सात पुरखा ह मोर ले नइ बांचय। किहिस – तोला जोन कहना हे, अभी कहिदे, में तोर रद्दा देखत नइ बइठे रहवं।
मंगलू ह ठाड़ होगे अउ किहिस – तोला भरोसा नइये भइया रामधन ? अतेक मेंह लबरा त नोहों। मेंह दियाबाती के बेरा मं आबेच करहूं। बिन घरवाली के पूछे मेंह कुछु नइ कहि सकंव।
रामधन ह किहिस – ये बात त बने हे, फेर मैं ह त अतके गुनत रहेंव के घर ल गिरो रख देबे त मोंगरा के बिहाव बर त मेंह तोर संग देबेच करहूं फेर तोला पांच कोरी रुपिया देहूं। अभी तोला रुपिया के जरूरत घला हवे न।
मंगलू ह किहिस – हहो गा, तैं जइसे कहिबे, वइसने करहूं। अउ रेंग दिस अपन घर कोती।
अंगना मं मंगलू ह पहुंचिस त केतकी ह किहिस – गोड़ ल धो के भीतरी मं आबे, समारु ल बड़े माता आगे हे, गजब भार लेके आए हे देवी दाई ह।
मंगलू के जी ह सुखागे केतकी के गोठ ल सुनत। गोड़ ल धोक मंगलू ह समारु मेर गिस। समारु के पांव ल परिस अउ किहिस ‘आय हवस देवी फेर जाबे घला बने बने। जत्तेक सत्कार हमर ले बनहीं हम ह करबे करबो।’ केतकी ह हांक पारिस, ‘चलना बासी माढ़े हवय उही ल खालौ। आज त कुछु रांधे बर नइये। देवी दाई के रहत ले त साग रांधे निहीं।’ मंगलू ह मने मन सोचत रहय अउ कउरा ल मुख मं डारत जावय।
हमर छत्तीसगढ़ के दे ह रिवाज आय के जबले कखरो घर में देवी दाई रइथे त घर के जम्मो झिन तेल नइ चुपरैं चूंदी मां। ओन्हा घला नइ उजरावय अउ कराही ला चूल्हा मं नइ चढ़ावयं।
मंगलू बासी ल खाके अपन मांचा मं बइठ गे। ओती समारु ह देवी के भार ले तलफत रहय। केतकी ह बांचे बासी ल रंधनी मं भितरी धर के आइस। जब ओह समारु ल तलफत देखिस त मंगलू ले किहिस – मोर बेटा ल बने नइ लागत हे। जावव न जस गाय बर अपन परोसी मन ल बलाले। मंगलू ह माता सेवा वाला मन ला बला लानिस। सुरू करिन –
केवल मोर माय, केवल मोर माय
आहू जगत के, सेवा में हो माय
बिटिया होतेंव, त में आरती उतारतेंव
सुन माता मोर बात, सुन माता मोर बात
दूध चढ़ातेंव, कारी कपिलवा के
में जातेंव दरबार, जातेंव दरबार
दूध चढ़ातेंव माता शितला मं
मोला देबे बरदान, मोला देबे बरदान
पाना टोरतेंव सुन्दर बंगला के
में तो जातेंव दरबार, जातेंव दरबार
पाना चढ़ातेंव माता शितला मं
मोला देतिस बरदान, देतिस बरदान।
माता सेवा वाला मन झूम झूम के ढोलकी बजावंय अउ सुर मिला के गांय। समारु ह देवी के जस ल सुनते सुनते सुतगे। मंगलू ह माता सेवा वाला मन ल चोंगी पिया के बिदा करिस। दू पहर रात पहागे रहय। मंगलू ल ओतके बेर रामधन गौंटिया के सुरता आइस त ओह केतकी मेरन गिस। समारु के मांचा के नजीक मं केतकी घला ऊंघत रहय। मंगलू ओला झकझोरिस। केतकी ह झकना के उठगे। मंगलू ह केतकी ले किहिस – सुनत हवस ओ। आज रामधन ह कहत रिहिस के घर ला गिरो राख दे। नइ त मोर उधार रुपिया ल लान दे। केतकी ह किहिस, - कसगा, रामधन ह हमला जियन नइ देवय तइसने लागथे। कहिते कहत ओखर आंखी ह डबडबागे। ओह किहिस – मोला अइसने लागथे के हमर पुरखउती के डेरा ह अब नइ बांचय। करजा लेवइ त हरुक हवय फेर ओखर देवइ ह गजबेच मुस्कुल बात हे।
मंगलू ह अपन खटला के गोठ ल अनसुनउक कर दिस अउ रेंग दिस रामधन के घर कोती। ‘आरे बरा मुंहे फरा’ रामधन ह मंद म माते चउरा उप्पर अल्लर परे रिहिस। मंगलू ह गजबेच हांक पारिस फेर ओह वइसनेच परे रिहिस। मंगलू ह जब ओखर तीर मं गिस त मंद के भरभरी ह ओला जनाइस। मंगलू ह काय करतिस ओह अपन घर चल दिस।
दूसर दिन राजा करन के बेरा मं मंगलू ह रामधन के चउरा मं जाके बइठगे। गजब बेरा ह चढ़गे। मंगलू ह असकटा गे, ओहर एक झिन पहटिया ले जोन खरेरहा बहरी ले अंगना ल बहारत रहय, किहिस – कसगा ? गौंटिया ह अभी ले सुतेच्च हवय।
पहटिया ह किहिस – नइगा, जुन्ना गौंटिया, ओहर मुंह कान धोवत हे। बइठ मेंह आरो लेके आवत हौं।
थोरके बेर मं पहटिया के संग रामधन ह आगे। मंगलू ह देखते किहिस – मेंह रतिहा आय रेहेवं, गौंटिया, फेर तेंह सुध भुलाय परे रेहे।
ह होगा, मंगलू काली लगान वसूली बर पटवारी ह आय रिहिस त उही ह मंद के सिसी घला लाने रहय। रतिहा उही मंद ल ओखर संग पी डारेंव, बढ़ निसा होगे रहयगा। तेखर ले तोर अवइ के आरो ल नई पा सकेंव।
हं, त काय सोचे ? बेनामा ल त काली रइपुर के उकील ले बनवा लाने रेहेंव। येला देख ले अउ दसखत करदे।
मंगलू ह कलेचुप दसखत करिस अउ रेंगे ले धरिस। त रामधन ह किहिस – रहितो मंगलू, पांच कोरी रुपिया ल धर ले अउ फेर लागही त ले जाबे। कोनो संकोच झिन करबे। मंगलू ह खीसा मं रुपिया धरिस अउ रेंग दिस।

robotstxt: allowed

filter: keep


text:
लोक कथा : जलदेवती मैया के वरदान
एक गाँव में एक साहूकार रहय। साहूकार के सोला साल के सज्ञान बेटी रहय। साहूकार के पूरा परिवार र्धािर्मक रहय। साहूकार के दुवारी में आय कोन्हों मंगन जोगी कभुदुच्छा हाथ नइ जावय। भूखन ला भोजन देना, पियासे ला पानी पिलाना अउ भटके ला रद्दा बताना साहूकार के परिवार ह सबले बड़े धरम समझे। साहूकार के बेटी निसदिन अपन कुल देवता के पूजा पाठ करके दान-पुण्य करय। कुछ दिन के बाद लड़की के बिहाव दूसर राज के साहूकार के बेटा संग होगे। ससुरार जाय के पहिली लड़की ह बने मन लगा के अपन कुल देवता के पूजा-पाठ करिस। तब कुल देवता ह ओखर भक्ति भाव ला देख के सउंहत परगट हाके दर्सन दिस, देवता ला देख के लड़की ह ओखर चरण में गिर पड़िस। देवता ह ओला उठा के अपन हिरदे में लगा लिस अउ कहिस-‘‘बेटी! मैहा तोर भक्ति-भाव ले खुस हवं तोला जउन बरदान माँगना हे माँग ले।‘‘ लड़की किहिस-‘‘भगवान! मोर मयके अउ ससुरार दुनो ठउर में अन्न-धन, गऊ लक्ष्मी के भण्डार सदा भरपूर रहय। मोला तो तुमन बिन माँगे अड़बड़ सुख दे हव अउ काय माँगव? मोला कुछु बरदान नइ लागे।‘‘ ओखर बात ला सुन के देवता खुस तो होईस फेर कुछु बरदान माँगेच ला पड़ही कहिके जिद करे लगिस। देवता ह गजब जिद करिस तब लड़की किहिस-‘‘आप मोला देना चहत हव तो मोला अतकेच बरदान देव कि मैहा जीयते-जीयत ये संसार के आवत -जावत जीव ला देख सकव।‘‘ देवता किहिस-‘‘बेटी! अइसन अलकरहा बरदान झन माँग। जीयत-जागत कोन्हों भी संसारी जीव ह कोन्हों जीव ला आवत-जावत नइ देख सके, कुछु अउ दूसर बरदान माँग ले बेटी।‘‘ फेर ये पइत लड़की ह अपन जिद में अड़ दिस। मजबूर होके देवता ह किहिस-‘‘तोर जिद के मारे ये बरदान तो दे दुहूँ फेर ये बात ला कोन्हों ला बताना नइ हे, जउन दिन ये बात ला कोन्हों दूसर ला बताबे उही तोर जिनगी के आखिरी दिन होही, समझगेस?‘‘ लड़की ह हव किहिस तहन देवता हलड़की के मन मुताबिक बरदान देके छप होगे। लड़की ह गजब खुस होगे।
कुछ दिन बाद लड़की ह मइके ले बिदा होके ससुरार चल दिस। लड़की के सास-ससुर मन निचट कंतरी रिहिन। दान-पुण्य, भक्ति-भाव, पूजा-पाठ ला जानबे नइ करय। घर में आय मंगन-जोगी मन ला मार-गारी देके भगा देवय। ससुरार वाले मन के रंग-ढंग ला देख के लड़की गजब दुखी रहय। फेर काय करय बपरी ह। सास-ससुर, ननद-देवर अउ अपन पति के नजर बचा के अपन सकउल दान पुण्य करय। अइसने-अइसने अड़बड़ दिन बीतगे। एक दिन लड़की के सास-ससुर मन बीतगे। यमराज ह उंखर जीव ला मारत-पीटत लेगिस। देवता ले मिले बरदान के मुताबिक लड़की अपन सास-ससुर के जीव के दसा ला देखत रहय। उखर जीव के दसा देख के ओहा ला हाँसी आगे। ओला हाँसत देख के ओखर पति भड़कगे। वोहा हाँसी के कारण पूछिस तब लड़की ह ये बात ला हाँस के टाल दिस। कुछ दिन के बीते के बाद उही गाँव के एक झन धरमी चोला गरीब ह बीतगे। गरीब के जीव ला भगवान ह बने सुघ्घर ढंग ले अपन पुस्पक विमान में बइठरार के सन्मान के संग लेगिस। गरीब के जीव ला मिलत मान-सन्मान ला देख के लड़की सोचे लगिस, हे भगवान मोर करम ला अइसने बने राखबे अउ मरे के बाद मोरो जीव ला बने अइसने सन्मान के साथ अपन विमान में बइठार के लेगबे। इही सोच के लड़की ह भाव-विभोर होके सुसक-सुसक के रोय लगिस। ओखर आँखी ले तरतर-तरतर आँसू बोहाय लगिस। लड़की ला रोवत देख के ओखर पति ला सक होगे। ओहा सोचिस कहूँ ओ गरीब संग एखर अवैध संबध तो नइ रिहिस? ओखर मरे ले येहा काबर बही-भूतही असन सुसक-सुसक के रावत हे? ओहा लड़की ला मारे-पीटे ला लगिस अउ रोय के कारण पूछे लगिस फेर लड़की ह बरदान के मुताबिक कारण ला बताबे नइ करिस।
अब लड़का ह गाँव भर के सियनहा मनखे मन के बइठका सकेल डारिस। सियनहा मन घला घोर-घोर के ओला गरीब के मरे ले रोय के कारण पूछे फेर लड़की कहीं बताबे नइ करय। आखिरी में थक-हार के लड़की ह कारण ला बता दिस। जइसने ओहा कारण ला बताइस वइसनेच ओखर परान ह छूटगे। भगवान ह ओखर जीव ला बने सन्मान के संग अपन पुस्पक विमान में बइठार के लेगिस।
अपन घरवाली के मरे के बाद साहूकार के लड़का ह अड़बड़ पछताइस। रोवत-गावत अपन घरवाली के मउत-माटी करिस। अपन घर के सब संपत्ति ला अपन मितान ला सौंप के घर ले बहिर निकलगे। बइहा-भूतहा कस भटकत-भटकत ओहा बहुत दूरिहा दुसर राज के एक बनिया के घर पहुँचिस। बनिया घला बने धरमी चोला रहय। ओखर दसा ला देख के ओहा ओला अपन घर नौकर लगा लिस। बनिया के दू झन बेटी भर रहय, बेटा नइ रहय। ओहा उही लड़का ला अपन बेटा असन समझे अउ ओला व्यापार के नियम-धियम सीखो के पक्का व्यापारी बना डारे रहय। अब उही लड़का ह बनिया के सबो समान जीरा-धनिया, मिरचा-मसाला अउ जड़ी-बूटी ला बाजार-बाजार जाके बेचे अउ सब पइसा ला लाके बनिया ला देवय। अइसने-अइसने गजब दिन बीतगे।
एक दिन के बात आय। बनिया ह ओ लड़का ला किहिस-‘‘बेटा आज तैहा बाजार ले जल्दी दिन बुड़े के पहिली लहुट के आ जाबे, जादा देरी झन लगाबे।‘‘ लड़का ह हव कहिके गाड़ा में अपन समान ला जोर के ब्यापार करे बर निकलगे।
बजार में पहुँच के लड़का ह बने दिन भर अपन समान बेचिस। ओ दिन के बिक्री-बट्टा ह सब दिन ले जादा होइस। सांझ होगे रहय फेर गिराहिक मन के लाइन ह लगेच रहय। अइसने-अइसने अड़बड़ सांझ होगे ,दिन बुड़गे अउ अंधियार होय ला लगगे। अब ओला अपन बनिया ददा के कहे बात के सुरता अइस। ओहा लकर-धकर बांचे समान ला गाड़ा में जोरिस अउ घर आय बर निकलगे।
गाड़ा ह ठउका नदिया के खड़ में पहुँचिस अउ रात ह गहरागे, निचट कुलुप अंधियारी रात रहय। रद्दा दिखत नइ रहय। ददा के कहे बात ला ओहा भुलागे। दिन भर के काम-बुता के मारे ओहा निचट थक घला गे रहय। ओहा नदिया खड़ के पीपर पेड़ के खाल्हे में सटर-पटर रांधिस पकाइस अउ खा-पीके सुतगे। जउन ठउर में ओहा सुते रहय तउन ह मसान घाट रहय। अधरतिहा होइस तहन उहाँ के भूत-प्रेत मन निकलके लड़का के गाड़ा के तीर में आगे अउ गाड़ा में माढ़े बोरा मन ला खोल-खोल के देखे लगिन। ओमें के जीरा-धनिया, मिरचा मसाला मन महर-महर महकत रहय। ओमन लालच के मारे सब मसाला मन ला झड़क डारिन अउ बलदा में गाड़ा के बोरा मन में हीरा-मोती, सोन-चांदी, पन्ना-पुखराज ला भर के छप होगे।
लड़का ह रात कुन के घटना ला कुछु जानबे नइ करे। बिहनिया होइस तहन सटर-पटर नदिया के पानी में नहाइस अउ उही मेरन फेर खाना बना के खइस अउ अपन गाड़ा ला फांद के घर आय बर आघू बढ़गे।
बरबज्जी बेरा के चढ़ती ओहा अपन घर पहुँचिस। ओखर बहिनी मन बाय बियाकुल होके ओखर अगोरा करत रहिन। अपन भाई ला देख के ओमन गजब खुस होईन। ओहा गाड़ा ला मोहाटी में लेगगे अउ बोरा मन ला उतारे बर लगिस। फेर ये पइत बोरा मन गजब गरू लागिन ओहा सोचे लगिस, जीरा-धनिया, मिरचा-मसाला मन तो अतेक गरू नइ रहय। ओहा ये बात ला अपन बनिया ददा ला बताइस। बनिया ह बोरा मन ला खोल के देखे लगिस तब हीरा-मोती के चमक के मारे ओखर आँखी चौंधियागे। सब बोरा में अइसने रत्न भरे रहय।
बनिया ह लड़का ला पूछिस-‘‘बेटा! जीरा-धनिया के बोरा में सोन-चांदी, हीरा-मोती कहाँ ले आगे? लड़का कहिस-‘‘पिताजी! मैंहा तो कुछु नइ जानव, काली बाजार ले घर आवत रहेंव तब गजब सांझ होगे रिहिस तिही पाय के नदिया खड़ के पीपर छइहां में रात बसर करें रहेंव अउ बिहिनया ले घर आवत हवं। बोरा में ये सोना चांदी ला कोन भरे हे मैहा कुछु जानबेच नइ करव। बनिया कहिस-‘‘चल ठीक हे हम कोन्हों चोरी-चपाटी थोड़े करे हन, हमर करम के चीज रिहिस होही ते हमन ला मिलगे। कोन भरिस अब हमला काय करना हे।‘‘ बनिया ह सब सोना-चांदी ला अपन तिजोरी में भर के राख दिस।
बहुत दिन बाद एक दिन लड़का ह फेर उही बाजार में गिस अउ दिन भर ब्यापार केरे के बाद संझाती घर लहुटत रिहिस। रतिहा होगे तब फेर उही नदिया खड़ में पेड़ के उही छइहा में रात बसर करे लगिस। अधरतिहा के बेरा रहय। नदिया ले जलदेवती मैया ह संउहत परगट होके लड़का के तीर में अइस अउ ओला हेचकार के जगावत किहिस-‘‘बेटा! तैहा ये मरी-मसान के डेरा में काबर फोकट अपन जीव ला देबर सुते हस?‘‘ अपन आघू में सोला साल के सुंदर कैना ला सोला सिंगार करके खड़े देख के लड़का ह डर्रागे। कैना ह अपन परिचय देके किहिस-‘‘ बेटा! मैहा ह जलदेवती मैया अवं। तैहा मोला देख के डर्रा झन। ये ठउर ह भूत-प्रेत , मरी-मसान के रहे के ठउर आय। ओमन तोला देख पारही तब मार डारही। तैहा जल्दी उठ के गाड़ा फांद अउ इहाँ ले जल्दी भाग जा। रद्दा में कोन्हों परकार के डर-भय झन करबे। मैहा तोला घर पहुँचाय में मदद करहूँ। मोर डहर ले जा ये दे एक ठन चिन्हा लेग जा।‘‘ जलदेवती मैया ह एक ठन गजब सुंदर लुगरा ला लड़का ला दे दिस। जलदेवती मैया के बात मान के लड़का ह तुरते अपन गाड़ा ला फांद के अपन घर कोती रेंगें लगिस। रात भर गाड़ा खेदिस अउ बिहनिया ले अपन घर पहुँचगे।
घर पहुँच के नहाइस खइस अउ घर के सबो मनखे ला रात के घटे घटना ला बताइस अउ परमाण बर जलदेवती मैया के दे लुगरा ला अपन बहिनी मन ला देख दिस। लुगरा ला देख के दुनो झन बहिनी मन मोहागे। अब बड़े बहिनी ह लुगरा ला अपन पहनहँू कहय अउ छोटे घला अपन पहिनहूँ कहय। दुनो बहिनी में लुगरा च बर झगड़ा मातगे। झगड़ा ला देख के बनिया ह लड़का ला इसारा करके किहिस-‘‘अब अइसन में तो बात नइ बनय। येमन ला अइसनेच एक ठन दूसरा लुगरा लान के देबे तभे बनही।‘‘
बिनिया के गोठ ला सुनके लड़का ह सोच में पड़गे कि अइसनेच लुगरा मैहा कहाँ ले लाववं। येला तो जलदेवती मैया अपन चिन्हा आय कहिके मोला दे हावे। फेर बहिनी मन के झगड़ा के सेती सोचिस एक बेर अउ उदिम करे में काय हर्ज हे? कुछ दिन के बाद ओहा जान-सुन के उही नदिया के खड़ में संझाती पहुँचके उहीच पेड़ के खाल्हे में रात बसर करे बर सुतगे। अधरतिहा फेर जलदेवती मैया ह परगट हाके किहिस-‘‘अरे भकला! मैहा तो तोला चेंताय रहेंव तभो ले मोर बात ला नइ माने अउ अपन जीव ला दे बर फेर आगे।‘‘ लड़का ह दुनो हाथ ला जोड़ के माफी मांगत किहिस-‘‘महतारी! मोर बहिनी मन अइसनेच दुसरा लुगरा के माँग करथे। अब मैंहा कहाँ ले एखर जोड़ी ला लानव। बहिनी मन के मया में अपन जीव ला देबर फेर आ पारेवं मोला माफी देवव अउ अइसनेच एक ठन दूसरा लुगरा मोला देवव। तभे मैंहा इहाँ ले टरहू नही ते भूख-पियास में अपन पराण ले दे देहूँ। लड़का के बात ला सुनके जलदेवती मैया सन्न खागे। ओहा समझवात किहिस-‘‘अरे बेटा! अब अइसेनेच लुगरा महूँ ह कहाँ ले लानव। येला तो मैहा अपन मइके बैकुंठ गे रहेंव तब मोर भाई मन मोला दे रिहिस। अइसनेच लुगरा पाना हे तब तो तोला मोर संग बैकुंठ जाय बर पड़ही। लड़का तैयार होगे। जलदेवती मैया ह अपन विमान में बइठार के लड़का ला बैकुंठ लेगगे अउ सबले पहिली ओहा लड़का ला नरक घुमा के देखाइस। नरक में सब जीव अपन करम कमई के मुताबिक सजा भोगत रहय। लड़का के दाई-ददा मन घला उहींचे रहय। लड़का ला गजब दुख लागिस ओहा रोय ला धर लिस। जलदेवती मैया ह तुरते ओला उहीं ले निकाल के सरग घुमाय बर ले आनिस। उहाँ धरमात्मा जीव मन सरग के सुख भोगत रहय। लड़का के घरवाली घला सरग में राज करत रहय। लड़का ह ओला चिन्ह डारिस। लड़का देखिस जउन लुगरा ला जलदेवती मैया ओला दे रिहिस, वइसनेच लुगरा ला ओखर घरवाली ह पहिरे रहय। लड़का ह सब बात ला जलदेवती मैया ला बता दिस अउ अपन गलती बर माफी माँगे लगिस। जलदेवती मैया ह ओला समझा के किहिस-‘‘देख रे बाबू! भगवान बर सब जीव ह बरोबर हे। सबो में एके परमात्मा के निवास हावे। सब जीव बर दया करना चाही। सबला अपने असन समझ के दुखी अउ पीड़ित जीव के सेवा जतन करना चाही। येखर ले बड़े धरम पूजा-पाठ करइ नोहे। तिही पाय के तो कहे जाथे, ‘परहित सरिस धरम नही भाई अउ पर पीड़ा सम नही अधिमाई‘। चंदन चोवा लगाके, कथा-प्रवचन कहे-सुने अउ पथरा के पूजा करे भर ले परमात्मा ह नइ मिलय। भलुक दीन-हीन गरीब अउ पीड़ित जीव के सेवा करे ले परमात्मा मिलथे समझगेस? अब तैहा हा तोर दाई ददा अउ बाई के दसा ल देख के खुदे अंदाज लगा ले।‘‘
जलदेवती मैया ह बैकुंठ के सब देवी-देवता मन ले अरजी-बिनती करके लड़का अउ ओखर घरवाली ला अपन विमान में बइठार के धरती में ले आनिस। अउ उही पीपर के छइहां में दुनो झन ला छोड़ के छप होगे। लड़का ह अपन घरवाली संग अपन घर आगे। बनिया ह लड़का संग अनचिन्हार मोटियारी नवा नेवन्नीन नोनी ला देख के अकबकागे अउ संसो में पड़गे। लड़का ह उखर मंसा भरम ला समझगे। ओहा अपन पहिली के जिनगी के सब बात ला साफ-साफ बता दिस। बनिया परिवार के मंसा पाप कटगे। लड़का ह बनिया परिवार के नौकरी ला छोड़ के अपन राज अपन घर जाय के अनुमति माँगिस। बनिया ह ओला अड़बड़ छेकिस फेर लड़का ह मानबे नइ करिस अपन जिद में अड़े रिहिस। हार खाके बनिया ह दुनो झन ला बने बाजा-गाजा के संग बिदा करिस।
अब दुनो पराणी ह बने खुसी-खुसी अपन राज के घर में आगे। गाँव के मनखे मन मरे लड़की ला जियत देख के दंग रहिगे। ये बात के राजभर में हल्ला होगे। दूरिहा-दूरिहा के मनखे मन ओमन ला देखे बर आय लगिस। सब झन ला अपन राम कहानी सुनाके लडकी ह जलदेवती मैया के वरदान अउ जीव दया के परताप ला सबला बता के कहिस-‘‘भैया हो, दुनिया में अपन बर तो सबो कमाथे अउ सकेलथे फेर कोन्हों जीव ह जब कोन्हों दुखी अउ पीड़ित मनखे के मदद करथे, सेवा-जतन करथे अउ अपन चाल-चलन ला बने राख के जिनगी जींथे। परमात्मा उही ला मिलथे। देखावा करे ले कहीं पथरा नइ होय। तभे तो कहे जाथे ‘सियाराम मय सब जग जानि‘। मोर कहिनी पूरगे, दार भात चुरगे।
-वीरेन्द्र ‘सरल‘


text:
सइताहा – कहिनी
परेम के गौटिया घर अवई हा फलित होगे। चार महिना की बीते ले गौटनिन के पांव भारी होगे। दूनों परानी ल गजब खुसी होगे। मानो दुनिया के जम्मो सुख वोकर आगू मे आगे। लइका के लालन-पालन म दूनो परानी ह जम्मो बेरा ल पहा दय। सबो खेती -खार के देख-रेख ल परेम ह करय। एक दिन उदुप ले परेम ह गौंटिया घर ल छोड़के पटइल बाड़ा म रेहे ल चल दिस। वोकर मन के बात उही जाने मंगतू गजब पुछिस फेर परेम ह एक भाखा नई बकरिस।’
ब गांव म काकरो घर चिट्ठी आना मामूली बात नो हे। वहू म सरकारी चिट्ठी। काकरो घर म आथे त गांव भर म सोर उड़ जथें। काबर अइस काकर बर, अइस गांव-गांव जान डारथे। फेर मंगतू गंउटिया घर के चिट्ठी के सोर नइ उड़े। उंकर घर तो महीना -पंदराही म चिट्ठी आतेच रइथे। चिट्ठी झोकत-झोकत ओकर उम्मर बितथे। गांव म कोनो पढ़हे-लिखे ल नइ जानत रिहिस ते समय के ओकर घर म चिट्ठी आवत हे। अब तो वोकर नानकुन टूरा रतनू ह चिट्ठी पढ़ डारथे। पोस्टमेन ह साइकिल के ठिनठिनी बजावत अइस अउ ठउका मंगतूच के दुवारी म टेकाइस। मंगतू ह मुहाटी म चोंगी पियत बइठे रिहीस। अपन ह चिट्ठी ल नई झोंकिस- जात रे रतनू पेरन्हा खार के पेसी के चिट्ठी ल झोंक। डोकरा ह चिट्ठी के रंग ल देख के जान डारथे पेसी के हरे किके। रतनू ह चिट्ठी ल झोकिस। उदास मन ले काहत हे अउ कतका दिन ले पेरही ये पेरन्हा खार के पेसी ह। मंगतू ह भले आधा उमर के होगे फेर ओकर मन म गजब बिसवास भरे हे। रतनू ल समझावत किथे- हमर जियत भर लड़बो थाना कछेरी ल। ये हर हमर पुरखा के चिन्हा ये।
मंगतू ह अपन आगू के दिन ला सोरियावत हे। सौ एक्कड़ के जोतन दार मंगतू गौटिया काहत लागय। नाव हे मंगतू फेर ओकर दान-धरम ल गांव-गांव जानथे। मंगतू के दुवारी ले कोनो दुच्छा नई लहुटत रिहीस। गजब खेती बाड़ी अउ रूपिया-पइसा वाला रिहीस। आदत बेवहार म देवता बरोबर माने गांव वाला मन। ओकर पूछे बिना गांव म एक ठन काड़ी नई डोलत रिहीस। मेला -मड़ई होवे चाहे रमायन कीरतन। मंगतू गौटिया अगरबत्ती बार के सुरू करय। जम्मो परमुख काम म अगवा बरोबर ठाड़हे राहय।
हांसी-खुसी ले सबो काम ल सीध पार के घर जाय ताहन वोकर मन उदास हो जाय। दुवारी म चढ़ते साथ गउटनिन के उतरे चेहरा। मंगतू ह कुछू केहे नई पाय रिहीस। गउटनिन के सुरू ‘दिन भर तोला घर-दुवार के संसो नई राहय। बेरा उतरथे त घर डहर लोरहकथस। तोर अइसने करनी के सेती हमर खेती -खार बिगड़त हे। एक झन लइका ल कोरा म ओधा लेतेन ते हमरो डिह डोंगरी म दिया बारतीस। मरत खानी एक मुठा पानी देतिस।’ ऐहा गउटनिन के रोज के बोली आय। बपरा मंगतू हा कलेचुप सुनय अउ गउटनिन ह अपन मन के बोझा ल हरु करय। दस बछर होगे रिहीस। तभो ले ओकर कोरा ह हरू-गरू नई होय रिहिस।
दिनोंदिन गउटनिन ल घुना खात रिहीस। तब मंगतू गउटिया ह अपन कका के टुरा परेम ल अपन कोरा म ओधा लिस। परेम ह अपन बाप कर बाटा म एक ठन टेपरी ल पाय रिहीस। बाड़हे परवार म एक ठन टेपरी के धान के दिन ले पुरही। राहत ले खावय ताहन खंगे त बाड़ी मांग के गुजारा करय। साल के साल बाड़ही मंगई म ओकर ऊपर करजा लदाय राहय। मंगतू ल परेम ऊपर दया आगे अउ गउटनिन ह घला परेम ल चाहे। परेम ह गजब कमइया घला रिहीस। गउटनिन के केहे म परेम ह अपन लोग लइका सुध्धा गउटिया घर आगे।
मंगतू गउटिया ह अपन धरम-करम के काम करय अउ परेम वोकर खेती-खार ल संभालय। मंगतू के दया-धरम ह भगवान के आंखी म दिखत रिहीस। परेम के गौटिया घर अवई हा फलीत होगे। चार महिना की बीते ले गौटनिन के पांव भारी होगे। दूनों परानी ल गजब खुसी होगे। मानो दुनिया के जम्मो सुख वोकर आगू मे आगे। लइका के लालन-पालन म दूनो परानी ह जम्मो बेरा ल पहा दय सबो खेती-खार के देख-रेख ल परेम ह करय। एक दिन उदुप ले परेम ह गौंटिया घर ल छोड़के पटइल बाड़ा म रेहे ल चल दिस। वोकर मन के बात उही जाने मंगतू गजब पुछिस फेर परेम ह एक भाखा नई बकरिस। पटइल के टुरा ह साहर म उकील हे सबे परवार सुध्दा साहर म रइथे। पटइल ह एक दिन गांव आइस त गांव वाला मन ओकरे मुहं के सुनिस कि परेम ह बाड़ा ल ले डरे हे। गउटिया के लइका ह बाड़ही त मोला धुतकार दीही कहिके- परेम ह धोखा ले आधा जमीन अपन नाम कर डरे रिहीस। परेम ह मंगतू बर मनेमन गजब कपट करे ओकर गोद बेटा बनके जमीन ल उकील करा बेच डरे रिहीस। सइताहा परेम ह खाए पतरी म छेद करही कइके मंगतू ह का जानय।
परेम अउ मंगतू म गजब झगरा-झांसी होइस। गांव म बइठका सकलाइस। गांव के बइठका म परेम ह अपन गलती ल कबुलीस। उकील के भप्की म करनी करे हंव किहीस। परेम ह अइसन बेईमानी करही किके मंगतू का जानय। गांव वाला मन घला नइ सोचे रिहीस कि परेम करनी करही किके। जेन ह आसरा दिस, करजा-बोड़ी ले उबारिस उही ल दगा देदीस। परेम के करनी कबूले ले का होही। गांव के बात गांव नइ रिहीस। कोट कछेरी म आगे रिहीस। मंगतू ह घलो कछेरी म दरखास दिस। पेसी ऊपर पेसी बाड़हतगीस। बाप पुरखा थाना, कछेरी देखे नइ रिहीस तेन ह आज अपन पुरखा के चिनहा बचाय बर जी परान ल दे के भीड़े हे। पेसी के चक्कर म मंगतू के धन अटगे। धनहा डोली ह परिया परगे। वो खेल त उकील बो सकत हे न मंगतू अउ परेम तो वो खार ले दू कोस दूरिहा रेंगथे। गांव म परेम बर अब काकरो करा मीठ बोली नइए। कोनो वोला एक पइसा के नइ पतियावत हे। बनी-भूती बर लुलवावथे। जेने पावथे तेने धुतकार के काम देवथे। परेम ह जेन उकील के भप्की म करनी करे रिहीस तेनो ह अपन बाड़ा ले निकाल के बेघर कर दीस।
येती मंगतू ह मुड़ी धरे बइठे हे। खेती के आखरी सुनई हे अउ घर म चार आना पइसा नइए। गांव म एती के जमीन ल खेती के पाछू बिगाड़ डरे हे। घर भर बांचे हे- कइके मंगतू मने मन सोचत हे। खेत के आखरी पेसी बर जुगाड म लगे हे मंगतू हा। उकिल संग मानमनौता हो के खेत ल पा लिही। फेर बदली म उकील ह गजब अकन रूपिया मांगत हे। रात के बेरा हे। बिहनिया घर ल गिरवी धरबो किके सोंचतथे। थोरके म बादर लदलदा गे। गरज घुमर के पानी बरसे लगगे। मंगतू गउटिया कर तो घाम पानी ले बांचे बर घर हाबे। फेर परेम करा घर दुवार कांही नई बाचिस। बरसत पानी म एकर छानी ओकर छानी लुकावत हे। रदरदउवन पानी म परेम ह गउटिया के पिछोत म लुकाय हे। बिकराल पानी म गांव चोरो-बोरो होगे, बाड़ी अउ देवाल मन ओदरत हे। आधा रात के बिजली अउ पानी म परेम ह अपन लोग लईका ल पोटरे दीवाल तिर ओधे हे। बादर गरजीस अउ बाड़ा के एक डहर के देवाल भकरस ले ओदरगे। धनतो परेम डाहर के देवाल नई गिरिस नइते माईपिल्ला जात रितीस। बिजली के अंजोर म देवाल डहर ल परेम देखिस त नानकुन बटलोही गिरे राहय। बटलोही के भीतर म गजब अकन मोहर मन जुगुर-जुगुर चमकत रिहीस। पानी के धार मा मोहर मन ऐती ओती ढुलत रिहीस। परेम ह देखते जान डरिस कि गउटिया के ददा ह दिवाल म दबाय रिहीस होही तेने ह आज देवाल संग गिरगे। मन म सइता बांधे रात भर पानी गिरत म मोहर सकेलिस अउ बटलोही म भर के राखे रिहीस। बिहनिया पानी छोड़ीस। गउटिया जागिस त देखिस अपन गिरे देवाल। ओला थोरको गम नई रिहीस कि देवाल म मोहर गड़े होही किके। परेम के मन के मईल हा रात के पानी संग धोवागे रिहीस। छानी कस ओरछा, आंखी ले पछतावा के बुंदा टपकत रिहीस। मंगतू के पांव म गिर के रात के बात बतइस अउ बटलोही भर मोहर लहुटाइस। परेम ह छिमा-छिमा काहत रोवत रिहीस। मंगतू ह परेम के सफा मन देख के छिमा कर दिस। अब मंगतू अऊ परेम ह मिंझरके खेत के पेसी लड़ीस अउ जीत घला गे। परेम के करनी ल लइकुसहा उमर के गलती जानके मंगतू ह अपन बेटा बनालिस। मंगतू के अब एक नहीं दू बेटा होगे। गजब दिन ले परिया परे पेरनहा खार ह पुरे परेम के मेहनत ले हरियागे।
जयंत साहू
ग्राम- डूण्डा
पो. सेजबहार जिला रायपुर
Related posts:


text:
प्रकाशक
वैभव प्रकाशन
अमीनपारा चौक, पुरानी बस्ती रायपुर (छत्तीसगढ़)
दूरभाष : 0771-4038958, मो. 94253-58748
आवरण सज्जा : कन्हैया
प्रथम संस्करण : 2015
मूल्य : 000.00 रुपये
कॉपी राइट : लेखकाधीन
महिनत म मोती मिलय
(छत्तीसगढ़ी गीत)
पीसी लाल यादव
ISBN-
l
mahinat ma moti milay
pisi lal yadav
Published by
Vaibhav Prakashan
Amin Para, Purani Basti
Raipur, Chhattisgarh (India)
First Edition : 2015
Price: Rs. 000.00
समरपन
स्व. श्रीमती सोनकुंवर यादव
दया-मया के फुलवारी
कोरा जेखर सरग दुवारी
महिनत के मोती बगरइस
मोर मयारुक महतारी
'दया-मया के संसार सिरजैया कविताÓ
दस-पन्द्रह बरिस के बीच छत्तिसगढ़ी भाषा के कवि मन के गजब अकन कविता किताब छप के आय हे। ओमा के कतका किताब ह कविता के मान-गउन राखिन अउ कतका नइ राखिन-येला पढ़ैया विद्वान मन देखत हें। छत्तिसगढ़ी कविता के किताब निकलना चाही, पन कवि मन ल जादा लकर-लकर नइ करना चाही। थोरिक धीरज धरके कविता-किताब ल छपवाँय। अपन भाव अउ अपन बिचार म अपन जुग के समस्या ल सपोटत चलँय। तभे कविता ह आगू रेंगही। नइ तो अपनेच जघा म कदमताल करत रहि जाही। अभी कइ ठन कविता संग्रह ल कदमताल करैया लगथे।
भाई पीसीलाल यादव ह छत्तीसगढ़ी म लिखैया जुन्ना कवि आय। एखर कइ ठन कविता किताब छपइ म आ गे हे। अब समय ये हे, के यादव जी के कविता के सहीं-सहीं मूल्यांकन करे जाय- दूध अउ पानी के मिलवट सही नइ, पन दूध अउ पानी ल अलग-अलग करके देखे जाय। पन करही कोन? छत्तीसगढ़ी कविता के आलोचक-समीक्षक के तो अकाल परे हे। समीक्षक अइसे होवयँ, जउन कविता ल वोकर 'गतिशीलÓ अवस्था म देख अउ समझ सकयँ। कविता ल कहूँ तरिया के माढ़े-पानी समझ के वोकर ऊपर बिचार करे जाय। त कइसे पता चलही, के छत्तीसगढ़ी कविता ह कतका आगू रेंगिस।
भाई पीसीलील के किताब के भूमिका लिखे बर जम्मो कविता ल दस-पन्द्रह बैठकी म मन लगाके पढ़ लेवँ। मयँ ह एखर समीक्षा नइ करत हवँ। ये संग्रह मं जउन बात मोला मिलिस, उही बात ले 'भूमिकाÓ म लाय के उदिम करत हवँ।
किताब के पांडुलिपि ल पढ़े के बाद मोला लागिस, के भाई पीसीलाल ह बड़ भावुक कवि आय। वोकर कविता ल कोनो एक बिचार धारा मं नइ बाँधे जा सके। अइसे कोनो कवि नइ हे, जेमा थोकन भावुकता नइ होय। कोनो म जादा भावुकता होथे, कोनो म कमती। भावुकता समके उल्होवय नइ, उप्पर कोती चढ़े नइ, बढ़े नइ। वोला उप्पर कोती चढ़े बर 'बुद्धिÓ के 'निसैनीÓ घलो चाही। कविता ह हिरदे म जनमथे अउ बुद्धि तक के यात्रा करथे। तभे कविता ह अपन कवितापन के पहिचान ला बनाथे।
पीसीलाल जी के कविता के नदिया ले कई ठन धारा फूटे हे। कोनो जघा के एक धारा हा दूसर धारा ल काटे ल धरथे। यादव जी के पहली धारा आय-मध्यकालीन भाव-धारा। मध्यकाल के भक्तिधारा के कवि मन मं 'उपदेशपरकताÓ के गुन बहुत मिलथे। वो समय वइसनेच कविता के जरुरत रहिस हे। वो समय के समाज म उपदेश ल सुने के धीरज रहिस हे। वो कवि मन के कविता अतका प्रभावशाली रहिस, के वो धारा के प्रभाव आजो ले कविता म मिल जाथे। कहूँ-कहूँ उपदेश ह सलाह म घलो बदल जाथे- 'तयँ अइसे कर, अइसे मत करÓ। अइसने मुँहरन सलाह कविता म कइ जघा देखे ल मिलथे।
'बेरा के कर पहिचान रे,
बेरा के बड़े बलवान रे संगी।Ó
'रिस के आगी म जिनगी झँवा झन।
जिनगी अमोल हे, बिरथा गँवा झन।Ó
एमा जउन बात ल कवि कहना चाहत हे, वो बात ल भक्तिकाल के कवि मन कइ-कइ बेर कहि डारे हें। ये भक्तिकाल के कवि मन के प्रभाव आय। येकरे कारन मँय येला मध्यकाल ले प्रभावित धारा मानथौं। कभू-कभू इही उपदेश न 'भाग्यवादÓ ह घलो लपटाय आ जाथे। 'भाग्यवादÓ ह हमर देश के पुराना 'दर्शनÓ आय। 'कर्मवादीÓ अउ 'भाग्यवादÓ के झगरा आजो चलत रहिथे। भाई पीसीलील ह दूनो बिरोधी बिचार ल अपन समर्थन देवत हे, तइसे लगथे।
'तोरे कस कतको हें जग मा,
जेखर भाग मा सुख नइ हे।Ó
अइसने किसम ले 'कर्मवादÓ के कविता भरपूर हे। भलुक, कर्मवाद के कविता जादा हे। ये कविता मन कवि के पक्ष ल निर्धारित करथें। जइसे-
'महिनत न मोती मिले।
जीवन बर जोती मिले।Ó
'जिनगी Ó ये सागर, थहि ले मनखे।
बूंद के मोती ल, गहि ले मनखे।
भक्तिकाल के प्रभाव म कहुँ-कहुँ कविता मं 'भजनपनाÓ घलो आ गे हे। भजन ह मध्यकाल के भक्ति धारा के कवि मन के कविता-शैली रहिस। उही शैली म वोमन अपन जुग के जीवन अउ दर्शन ल भाई पीसीलाल ह उठाय के उदिम करे हे। 'मालिकÓ अउ 'दासÓ के नाता-गोता उही सामंती काल के दर्शन आय। अइसने बानी के कविता के उदाहरण रखत हेें-
'मन के हर मालिक अँधियारी।
अंतस बगरा दे उजियारी।Ó
'तोर तन के नइ हे भरोसा रे
तोला देही एक दिन धोखा रे।
राम नाम सुमर के संगी-
कर ले जिनगी के जोखा रे।Ó
भाई पीसीलाल ह 'दूध मोंगराÓ सांस्कृतिक मंच के गीतकार आय। सांस्कृतिक मंच बर गीत लिखना अलग बात हे, अउ कविता के रचना करना अलग बात। दूनो काम के बीच 'मानस के तियारीÓ ह बदल जाथे। कवि ल बदलेच ल परथे। पन सांस्कृतिक मंच के प्रभाव ह कविता उप्पर परभे करथे- अइसे मोर मानना हे। सांस्कृतिक मंच के रचना ह सुर-सुरावट ऊपर निर्भर रहिथे, पन कविता ह भाव अउ बिचार ऊपर ठौर पाथे। ये संग्रह म कुछ कविता ऊपर सांस्कृतिक-मंच के प्रभाव मिलथे। जइसे-
'होई रे होई रे बिहन्ती के बेरा।
चिरई-चिरगुन छोड़े, बिहन्ती के बेरा।Ó
संसार ल सिरजे म मया-पिरित के बड़ हाथ हे। मया-पिरित नइ होतिस, त ये दुनिया नइ होतिस। मया-पिरित वाला कविता ह भाई पीसीलाल के माई चिन्हारी आय। इही वोकर असल पहिचान आय। ये संग्रह म मया-पिरित ल विषय बना के कई ठन कविता लिखे गे हे। अइसे लगथे, ये संग्रह के उद्देश्य मया-दुलार वाला संसार सिरजना हे। मया ह दुनिया ल सिरजिस। अब दुनिया ल चाही, के वोहा मया ल सिरजे। आज चारों कोती लड़ई झगरा, मार-काट माते हे। येला खतम करे बर मया वाला मयारू संसार के रचना करना जरूरी हे। भाई पीसीलाल हा उही बुता ल उठाय हे।
'मया-पिरित के बरे डोरी ल, झन उलार हे।
मनखेपन ल मनखे, अपन कोरा म दुलार रे।Ó
'संगी, मया के गीत गा।
सरी जग ल जीत जा।Ó
मया-प्रेम मा कवि अइसे बूड़े हे, के उसर-पुसर के वोकरे गीत गाथे। वोकर धियान ह शब्द अउ कविता-डाँड़ के दुहराव ऊपर चिटको नइ हे। जइसे-
'मया म संगी मान मिलय,
मया म सरी जहान मिलय,
मनखे तो मनखे का कहिबे-
मया म भगवान मिलय।Ó
ये डाँड़ मन 'मया के रीतÓ कविता के आय। इही ह जस के तस 'मया म भगवान मिलयÓ कविता म घलो मिलथे। ये आय मया-प्रेम के रस मं बूड़ के कविता लिखइ। पन येहा कविता के कमजोरी घलो आय।
भाई पीसीलाल के कविता ह मनखे के तरफदारी करैया कविता आय। मनखे रहही, त कविता ह घलो फरही-फूलही। कवि हा मनखे ल देव-धामी ले घलो महान माने हे-
'देव ला पूजे के पहली तैं
मनखे के तो पूजा कर।
सुवारथ के सूजी ल मूरख
बरपेली झन सूजा कर।Ó
ये संग्रह म नवा धारा के कविता घलो हे। अपन जुग के समस्या ऊपर चिंतन करे गे हे। येहा अच्छा संकेत आय। हर समाज ह दू भाग मं बँटाय हे। एक ह धन के बल म ललियावत हे। अउ एक ह हर जिनिस बर ललात हे। समाज के जउन भाग ह ललात हे, तेखर पुछंतर कोनो नइ हे। कवि के जिम्मेवारी हे, के अइसन मन के पुछैया बने। वोकर मन के सुख-दुख ल लिखे। जेमन पर के कमई म फुदरत हें, तेखर पोल-पट्टी खोलयँ। भाई पीसीलाल के कइ ठन कविता आसा जगाथे-
'करोड़पति बने बर मनखे
रेंगत हें अरकट्टा।Ó
'झोलिया सकेले झपट के रे।
जतके तयँ हा दबबे, ततके दुनिया ह दबाही।
तोर बाँटा ल झटकÓ के बइरी पोगरी वो खाही।Ó
भाई पीसीलाल ह कवि के संगे-संग शिक्षक घलो आय। वोकर कामे आय शिक्षा देना। वोकर काम-धंधा के प्रभाव वोकर कविता मं देखे ल मिलथे। वोहा सीख-सिखावन के बात ल कविता मं करथे। वोकर एक धारा शैक्षिक कविता के निकलथे। शैक्षिक-कविता ह समाज ल रद्दा देखैया कविता आय। जइसे- 'बिरछा ल काट झनÓ अउ 'तैं पानी बचा रेÓ। 'पानी ल विषय बना के गजब लाम कविता लिखे गे हे। एमा मोर कहना हे, के अइसन शैक्षिक-कविता के अलग संग्रह होना चाही। काबर के, अइसन कविता ह लइकन मन ल संस्कार दे के काम करथे।
छत्तिसगढ़ी भाखा बड़ गुरतुर भाखा आय। एमा लिखे साहित्य ह अपन 'गुरतुरपनÓ के कारन हिरदे ल छू लेथे। छत्तिसगढ़ी भाखा आज अपन कोख म कई ठन भाखा-बोली के शब्द ल धर ले हे। येहा छत्तिसगढ़ी के उदारता आय। भाई पीसीलाल जी ये दू ठन कविता-डाँड़ ह पूरा संग्रह ऊपर भारी पड़ते थे-
'जेन भाखा उदार होथे,
उहीच् ह गुदार होथे।Ó
ये संग्रह के छंद-विधान, शिल्प अउ शैली ऊपर समीक्षक मन अपन कलम चलाही। मयँ तो बस अतके कहि सकत हों, के अइसन उदार भाखा म गुदार कविता लिखैया भाई पीसीलाल यादव ल वोकर महिनत के पाछू वोकर 'बिरोÓ मिले- मोर इही कामना हे।
-डॉ.जीवन यदु
गीतिका, दाऊ चौरा, खैरागढ़
अंतस के गोठ
मनखे के मन झिरिया कस होथे जेन ह झिर-सिर, झिर-सिर झिरत रहिथे। इली ल गुनिक मन गीत कहिथे। गीत हमर जीवन-मरन के संगवारी ये, गीत दया-मया के फुलवारी ये, गीत जिनगी जिये के तियारी ये, गीत भूखाय 'मनÓ के बियारी ये। गीत कहाँ नई हे? माने गीत सब ठउर म समाय हे। प्रकृति के कन-कन ह गीत गाथे ओला समझे के जरुरत हे। मनखे के मन तो गीत के ढोली ये छाबा ये बस ओखर अवना ल उलाय के उदिम होना चाही।
'महिनत म मोती मिलयÓ अइसने एक ठन उदिम आय। मनखे समाज म रहिथे त समाज के सुख-दुख, गोठ-बात सब ओखर अपन हो जथे। जहाँ अपन के बोध होथे तहाँ मया ओगरथे अउ गीत-कविता बनके बगर जथे अंजोर बरोबर। अइसने महिनत घलो आय जेन ह जिनगी ल सुधराथे। महिनत बिना जिनगी अकारथ हे। महिनत के बखान सबे करथे। महिनती मनखे ल सबे सहिंराथे। महिनती मनखेच ह बिरो पाथे। अउ सबले अगुवाथे। एखरे सेती कहिथे घलो-
महिनत म मोती मिलय, मिलय सरग के सुख,
बिन महिनत जिननी जस, सुक्खा ढुडग़ा रूख।।
ये संग्रह ह मया अउ महिनत के भाव ल सकेल के गीत रुप म सिरजाय के लइकुसहा उदिम आय। मया अउ महिनत के सीख में अपन महतारी ले पायेंव। दुख-पीरा ले जुझे के सीख ददा ले सीखेंव। आज ऊँखर अड़बड़-सुरता आथे। जिनगी के रद्दा म ऊँखर मया-दुलार अगासदिया कस अंजोर करत हे। तभे तो मया अउ महिनत के भाव सरलग झरत हे। जिहाँ मया के मान, उँहे सुँहे भगवान...
मैं हिन्दी अउ छत्तीसगढ़ी के पोठ कवि डॉ. जीवन यदु के बड़ आभारी हवँ, जेनहव बड़ सहज भाव ले ये संग्रह के भूमिका लिख के अपन पिरित के पलोंदी दिस। अब 'महिनत म मोती मिलयÓ आप मन ल सुपरित हे।
दिनांक-25.9.2015 -पीसीलाल यादव
अनुक्रम
क्रं. कविता पृ.क्रं.
1. किरिया हे हिन्दुस्तान के 13
2. छत्तीसगढ़ महान 14
3. मोर छत्तीसगढ़ महतारी 16
4. जांगर के गीत 18
5. मनखे ह भगवान हो जथे 20
6. सुख बाँटे म सुघराथे जिनगी 22
7. मया के रीत 23
8. मया में भगवान मिलय 25
9. ओगरे पसीना के धारी 27
10. मन के मीत कभू झन छूटे 28
11. बारी में तरकारी के मेला 30
12. कइसे के मानन सगा, रे बादर 32
13. बरखा थिरागे 34
14. मन ले मन के मेल 35
15. करम हे मनखे के चिन्हारी 36
16. दुख के रोना ल झन रो 38
17. आगे काँपत सुरुज 40
18. जिनगी ये सागर 42
19. मया के बाट 44
20. अनजरी के आँच 45
21. आगे सावन महिना 46
22. बाँहा बल के आस कर 48
23. महिनत ले हे मान 49
24. बेरा के कर पहिचान 50
25. संगी मया के गीत गा 52
26. मनखे तोर जिनगी म 53
27. झोलिया सकेले झपट के 54
28. डहर छेंकइया बिरो नई पावय 56
29. अक्कल 58
30. पिरित कब लुकाय हे? 59
31. बाती म अंजोर हे 61
32. दीया बरे 62
33. बिरो कइसे पाही? 63
34. बिरछा ल झन काट 65
35. मनमोहना माँघ फागुनवा 67
36. अपन अंतस दीया बार 68
37. अंतस बगरा दे उजियारी 69
38. हरियर होगे परान 70
39. भाखा 71
40. कर चिन्हारी तैं संगवारी 73
41. कर जिनगी के जोखा 74
42. बेरा ल झन कर कुबेरा 75
43. बरस न बादर पानी 76
44. तैं पानी बचा ले रे 79
45. मया जिनगी के सार 81
46. जागे रे जागे भईया 82
47. बेटी बिदा 83
48. बने ल बने मिलथे 85
49. झिल्ली के झाँझ-झोला 86
50. मनखे-मनखे एक समान 87
51. पहुना पधारे हे दुवार 88
52. मनखे तोर जिनगी म 90
53. मनखेपन 91
54. धरम-करम म लगगे बट्टा 93
55. संगी आवव रे 94
56. बिहन्ती के बेरा 96
57. पानी बचाओ पानी रे 97
58. जिहाँ जांगर तिहाँ जिनगी 99
59. आखर अंजोर 100
60. पानी 101


text:
पंदरा अगस्त के नाटक
चउदा तारीख के बात आय। रतनू ह खेत ले आइस। बियासी नांगर चलत रहय। बइला मन ल चारा चरे बर खेते डहर छोंड़ के आय रहय। देवकी ल कहिथे – ‘‘राजेस के मां, आज दिन भर के झड़ी म कंपकंपासी छूट गे। चहा बना के तो पिया दे। राजेस ह स्कूल ले आ गिस होही, आरो नइ मिलत हे, कहां हे?’’
देवकी – ‘‘हव आ गे हे। काली पंदरा अगस्त के तियारी करे बर जल्दी छुट्टी होइस होही। कोठा डहर अपन संगवारी मन संग खेलत हे।’’
रतनू सोंचथे, कोठा डहर पेरा भूंसा धराय रहिथे। कीरा मकोरा के डर रहिथे। ये मन उंहां काबर खेलत होहीं। जा के देखथे, उंखर मन के नाटक के रिहलसल चलत रहय। रतनू ल देख के सब झन सरमा गें। राजेस ह कहिथे – ‘‘बाबू तंय जा न। काली स्कूल म देखबे।’’
रतनू ह ऊखर मन के नकली दाढ़ी मेछा अउ कोइला छुही के मेकप ल देख के हांस डरिस। हांसत हांसत लहुट गे।
पंदरा अगस्त के दिन बिहाने ले झड़ी करे रहय फेर प्रभात फेरी के लहुटत ले थिरा गिस। लइका मन के पोरोग्राम बने जम गे। असोक गुरूजी ह गाना-बजाना, गम्मत-नाटक के गजब सौकीन। गांवेच के रहवइया आय। लइका मन संग खुदे लइका बन जाथे। वोकरे सब कलाकारी रहिथे। देखे बर गांव भर के लइका-सियान, दाई-माई उमिंहा जथे। रतनू घला बेटा के नाटक ल देखे बर आय रहय। नाटक अइसन आय।
पात्र-परिचय
1. थुकलू – सराबी जउन खुद ल गांव के नेता कहिथे
2. जुठलू – थुकलू के चमचा
3. डाक्टर – गांव के अस्पताल के कम्पाउंडर
4. सुषीला – थुकलू के घरवाली
5. रामू – थुकलू के बेटा, होनहार छात्र
6. प्रथम महिला – महिला सहायता समूह के अध्यक्ष
7. महिला सहायता समूह के दु-चार झन सदस्य
(पहला सीन)
( पंदरा अगस्त के दिन। सांझ के चार बजे के बेरा। गांव के झंडा चंउक म थुकलू अउ जुठलू नसा म झुमरत हें। )
थुकलू – ( एक हांथ म तिरंगा झंडा अउ दूसर हांथ म बोतल धरे झूमरत झूमरत आवत हे। जुठलू ल देख के धरालका बोतल ल बनियाइन भीतर लुकाथे अउ दूसर कोती मुंहू करके कहिथे ) भारत माता की जय। महात्मा गांधी की जय। झंडा ऊंचा रहे हमारा।
जुठलू – जय हिंद, नेताजी, काबर मुंहूं ल टेड़गा करत हस?
थुकलू – धत तेरे कहीं के। जुठलू आवस का रे?
जुठलू – तब तोला का मंय भूत परेत कस दिखथव? जादा तो नइ होय हे?
थुकलू – तोर सत्यानास हो जातिस रे। डरवा डरे रेहेस अउ जादा हो गे हे का कहिथस।
जुठलू – मोर सींग जागे हे का?
थुकलू – बात वइसन नो हे यार। हम आवन इज्जतदार आदमी।। बदनामी ले डर लगथे। डरे बर पड़थे। समझे?
जुठलू – वा रे इज्जतदार! दू दिन पहिली घुरवा के गोबर म सड़बड़ाय सड़क म परे रेहेस। भुला गेस का?
थुकलू – चुप रहि न यार। बेइज्जती खराब काबर करत हस। थोरिक थोरिक सुरसुरावत रिहिस तउनो डाउन हो गे।
( टरकाय बर ) खेत जावत हस का? जल्दी जा। मुंहीं-पार फुटे फुटाय होही, देख के आ जाबे।
जुठलू – ( कंझाय कस ) उं हूं ! तंय खेत खार के नांव झन ले यार। सुन, आज झंडा तिहार आय न?
थुकलू – हव।
जुठलू – बिहिनिया झंडा लहराय रिहिस न?
थुकलू – हव।
जुठलू – भुला गेस का?
थुकलू – हव, हमला कुछू के सुरता नइ रहय। घर जावत हन।
जुठलू – काला भुलाएस, सुरता करांव का? वा जी हुसियार।
थुकलू – अंय, तहूं बेंझवा डारथस यार। घर दुवार ल भुला जाहूं, लइका लोग ल भुला जाहूं, फेर तोला नंइ भुलांव यार। तंय तो मोर लिंगोटिया यार हरस।
जुठलू – तब निकाल।
थुकलू – काला?
जुठलू – बनियान के भीतर, अउ चड्डी के अंदर लुकाय हस तउन ल।
थुकलू – अंय, तोर आंखी ह गिधान आंखी कस हे का रे?
जुठलू – हव। अउ हमर नाक ह कुकुर नाक सरीख हे। एकदम पावरफूल। समझे?
थुकलू – तउने सेती सुंघियाय म माहिर हस।
जुठलू – हव।
थुकलू – अच्छा ये बता, हमर देस के नेता कोन?
जुठलू – ( थुकलू के पांव परत ) थुकलू भइया।
थुकलू – खुस रह। तोर मुंह म का कहिथे तइसने परे। अउ हमर गांव के नेता कोन?
जुठलू – ( चुप )
थुकलू – का हो गे? तोर मुंहूं म लाड़ू काबर गोंजा गे?
जुठलू – चोपिया गे।
थुकलू – का ह?
जुठलू – मुंहूं ह। अउ का ह?
थुकलू – कइसे म बनही?
जुठलू – कच्चा करे बर थोकुन दे न।
थुकलू – काला?
जुठलू – ( झल्ला के ) उही ल कहिथों त। दिमाग चांट के रख देस।
थुकलू – जथा नाम तथा गुन। नाम जुठलू काम घला जुठलू। जूठा हो गे हे कहिके लुकावत रेहेंव। तोर नीयत गड़ गे। नीयतखोर कहीं के। ( बोतल ल देवत ) ले कलेचुप पी। कोनों झन देखे।
जुठलू – बेइज्जती खराब हो जाही क?
थुकलू – अरे, कोनों अउ आ जाही। एक तो आज भट्ठी बंद हे। काली के जुगाड़ कर के रखे हंव। समझता काबर नहीं यार।
जुठलू – ( दारू पीथे )
थुकलू – अब बता।
जुठलू – ( चेथी खजवात ) का पूछे रेहेस यार? ( थुकलू राम ह बोतल ल नंगाय कस करथे ) अरे बतावत हंव न यार। असर करही तब तो सुरता आही। ( झुमर के )आ गे। हमर गांव के नेता थुकलू राम। थुकलू भइया जिंदाबाद।
थुकलू – तोला कोन पूछिस?
जुठलू – काला?
थुकलू – इही ल।
जुठलू – ( चुप )
थुकलू – अउ का हो गे, तोर पोंगा फेर कइसे बंद हो गे?
जुठलू – ( इसारा से गुटका अउ सिगरेट मांगथे। )
थुकलू – अच्छा…अब तोला गुटका चाहिये?
जुठलू – ( हामी म मुड़ी हलाथे। )
थुकलू – गुटका नइ हे त मुटका म काम चलही? ( मुटका मारे के नकल करथे। )
जुठलू – ऊंचे लोगों की ऊंची पसंद यार।
थुकलू – (गुटका देवत )धर रे जीछुट्टा। मुंह म गरमी हो गे हे कहिके नइ खाय रेहंेव।
जुठलू – ( कुकुर जइसे सुंघियावत। ) हूं….हमारा नाक कुकुर के नाक ले जादा पावरफुल हे।
( दूसर सीन )
( सांझ के सात बजे के समय हे। कम पावर के एक ठन बलफ जलत हे। थुकलू राम के घर परछी म खटिया म बीमार लइका ह सुते हे। दाइ्र ह दवइ खाय बर मनावत हे।घर के हर जिनिस ले गरीबी नजर आवत हे। गांव के डाक्टर ह नाड़ी देखत हे। थुकलू ह धड़ाम ले कपाट ल खोल के भीतर आथे। )
थुकलू – (एक हाथ म बोतल अउ दूसर हाथ म झंडा धरे हे। झुमरत हे। गाना गावत हे।) मो…र सारी प..रम पियारी।… सारी ..सारी.. (ओठ म उंगली रख के चुप रहे के नकल करथे। ) फेर कहिथे –
‘‘रामू के दाई
काबर हो गे हे करलाई
डाक्टर काबर आय हे?
दार भत रंधाय हे?
कि नइ रंधाय हे।’’
सुसीला – ( अंचरा के कोर म आंसू ल पोंछत। ) घर म एक बीजा चांउर नइ हे। लइका ह काली ले बुखार म तीपत हे। एकर खियाल नइ हे? बिहिनिया के निकले अब आवत हस। दार-भात पूछथस। कुछू सरम लागथे कि नइ लागे?
थुकलू – ( मुंह म उंगली धर के ) ष…चुप। जबान बंद। ( बरतन मन म खाना खोजथे। चार ठन सुक्खा रोटी अउ बंगाला के चटनी मिलथे। ) अंए! रोटी अउ मिरी के चटनी। दार काबर नइ रांधे? मोर मुंहूं के गरमी ल महीना दिन हो गे हे, तेकर तोला कोई चिंता नइ हे। काली के जर धरे हे तेकर चिंता हे।
सुसीला – रोटी-चटनी ल तंय हाथ झन लगा। सुकारो दाई घर ले मांग के लाय हंव। लइका ह काली ले मुंह म सीथा नइ डारे हे।
थुकलू – ( जबरन रोटी-चटनी खाथे। ) थू…थू…..। चुच्चुर म मर गेंव। पानी…पानी। (लड़खड़ाथें तिरंगा झंडा ह हांथ ले छूट के गिरे लगथे। बीमार लइका, रामू ह उठथे। दंउड़ के गिरत झंडा ल संभालथे। )
डाक्टर – साबास रामू बेटा। ( दंउड़ के रामू ल संभालथे। ) वाह! बेटा, आज तंय तिरंगा के सान ल बचा लेस। कालीतिंही ह देस के रक्षा करबे। ( झंडा ल आदर के साथ लपेट के रखथे। थुकलू से कहिथे। ) थुकलू राम, तंय खुद ल तो संभाल नइ सकस। अपन आप ल गांव के नेता कहिथस। पुरखउती खेत खार ल बेंच बेंच के दारू म लुटा डारेस। गुटका माखुर के खवइ म तोर मुंहूं ह केंदवा चरे कस हो गे हे। तोला कब के कहत हंव। बड़े सरकारी अस्पताल म जा के जांच कराय बर। आज ले नइ गेस।
थुकलू – चुप, साला बड़ा डाक्टर बने घूमता है। एक रिपोट करूंगा। सब घुंसड़ जाएगा। हमर खेलाय लइका अउ हमी को भासन पिलाता है। अरे, पिलाना हे त दारू पिला, गांजा पिला। ये साला भासन झन पिला। हमर दाई-ददा के चीज ल बेंचेन। तोर बाप के का उरकिस?
डाक्टर – तोर दाई-ददा के चीज म तोरेच हक हे का? रामू अउ सुसीला भउजी के कोई हक नइ हे? अरे पुरखा के जैदाद म सबके बराबर हक रहिथे। तंय बेंचबे , हमर का जाही, फेर अपन लोग लइका के बारे म तो सोंच। अइसने तोर बाप ह सोंचे होतिस तब तंय कहां रहितेस?
( थुकलू नसा म उत्पात मचाथे। हल्ला सुन के महिला स्व सहायता समूह के सदस्य मन जुरिया जाथे। जुठलू ल घला चिंगिर- चांगर धर के लाथें। )
महिला नं.1 – डाकटर बाबू ह बने कहत हे। अरे चंडाल हो! दारू गांजा म सरी जैजाद ल फंूक देव। तोर मुंहूं ल केंदवा चर डारिस। ये ह पेट पीरा म दिन रात छटपटात रहिथे। अपन कमाय चीज होतिस तब दरद पीरा होतिस। पुरखा के जोरे चीज ल बेंचे म का दरद होही? फेर आज सुन लेव तुमन। सुसीला अउ सुसीला सरीख जम्मों बहिनी मन अब अकेला नइ हे। हम सब ऊंखर साथ हन। अब कइसे खेत खार ल बेंचहू अउ कोन ह खरीदही। कइसे वोकर रजिस्टरी होही, देखबोन। आज ले दारू पी के घर के भीतर कइसे खुसरहू वहू ल देखबोन। चलो तो बहिनी हो, ये मन ल धर के घर के बाहिर फेंको।
थुकलू – ( सबो नसा उतर जाथे। ) मोला छिमा कर देवव मोर माता हो। तुंहर पांव परत हंव। आज ले नइ पीयंव। ( एक ठन कागज निकाल के डाक्टर ल दे के। ) डाक्टर भइया ! येदे रिपोट ल पढ़ के बता ददा का लिखाय हे।
डाक्टर – अच्छा, तोर मुंहूं के जांच रिपोर्ट आय। ( पढ़थे ) मोर संका ह सही होइस। फेर अभी जादा बिगड़े नइ हे। सुरुआत हे। परहेज करबे। सरलग दवाई खाबे ते बिलकुल बने हो जाही। दारू, गुटखा, गुड़ाखू, बिड़ी सिगरेट सब छोड़े बर पड़ही। नइ ते केंसर ह कोई ल नइ छोंड़य। बांकी तोर मरजी। ( जुठलू कोती देख के। ) तंय काबर बिन पानी के मछरी कस तलफत हस जुठलू कका?
जुठलू -पोटा नंगत अंइठत हे ददा। परान निकले परत हे। मोला बंचा ले ददा, तोर पांव परत हंव।
डाक्टर -कका, छै महीना हो गे हे समझावत तोला। दारू पियइ म तोर पेट म अल्सर हो गे हे। लीवर घला जवाब देवत हे। ये सब ल छोंड़हू तभेच दवइ्र ह असर करही। नइ ते भगवान घला तुंहर रक्षा नइ कर सकय।
( जुठलू अउ थुकलू हाथ जोर के संघरा दरसक मन से ) हमन आज ले अपन अपन कान पकड़ के, उठक बैठक करके कसम खा के, कहत हन डाक्टर ददा। आज ले –
जुठलू – कभू दारू नइ पीयन।
थुकलू – मंजन गुड़ाखू नइ धिंसन।
जुठलू – बिड़ी-सिगरेट नइ पीयन।
थुकलू – गांजा नइ पीयन।
जुठलू – खेत-खार ल नइ बेंचन।
थुकलू – मोर रामू बेटा ह आज मोर आंखी ल उघार दिस। आज ले तिरंगा ल कभू नइ गिरन देंव। भारत माता की जय। छत्तीसगढ़ माता की जय।
डाक्टर – ( दरसक मन से )वा भइ ! ये मन अब सचमुच चेत गें तइसे लागाथे। ये कमाल तो महिला सक्ति के आय। सब झन बोलो, नारी सक्ति की जय।
ताली के मारे स्कूल गदक गे। इनाम के झड़ी लग गे। राजेस अउ वोकर संगवारी मन के सोर उड़ गे।
कुबेर
(कहानी संग्रह भोलापुर के कहानी से)


text:
बाम्हन चिरई
बिहाव ह कथे कर के देख, घर ह कथे बना के देखा। आदमी ह का देखही, काम ह देखा देथे। घर बनात-बनात मोर तीनों तिलिक (तीनों लोक) दिख गे हे। ले दे के पोताई के काम ह निबटिस हे, फ्लोरिंग, टाइल्स, खिड़की-दरवाज अउ रंग-रोगन बर हिम्मत ह जवाब दे दिस। सोंचे रेहेन, छै-सात महीना म गृह-प्रवेश हो जाही। फेर गाड़ी अटक गे।
मुसीबत कतको बड़ होय, माई लोगन मन बुलके के रास्ता खोजिच् लेथें; घर वाली ह कहिथे – ‘‘करजा ले-ले के कतिक बोझा करहू , आखिर हमिच ल तो छूटे बर पड़ही। दूसर के नकल म रहीसी देखा के का करबो। टाइल्स लगाय के, सागोन के खिड़की दरवाजा लगाय के, रंग रोगन कराय के हमर हैसियत नइ हे त फरसी पथरा लगवा लेथन, सागोन के जगह आड़ जात के लकड़ी लगवा लेथन, अलवा-जलवा पोतई तो होइच् गे हे। हँसइया के दाँत दिखही, इँखर का, करोडो खरचा करके सजाबे तउनों म दस ठो मीन-मेख निकालिच् दीहीं। दूसर के घर म के महीना ले रहिबोन। चउमास लगे के पहिलिच् हम कइसनो करके अपन घर म चल देबोन।
वइसनेच करेन। चउमास लगे के पहिली नवा घर म आ गेन।
अपन किताब मन ल मंय ह दीवाल म बने अलमिरा के खँड़सा (रेक) मन म सुंदर अकन ले सजा के रख देंव। अलमिरा म अभी काँच-खिड़की लगे नइ हे, ताला-संकरी के सवाले कहाँ आथे; मतलब मोर अनमोल खजाना ह सबके पहुंच के भीतर हे।
एक दिन देखेंव, एक ठन बाम्हन चिरई ह दीवाल के खँूटी म टँगाय दरपन, जेकर आगू खड़े हो के मंय ह कंघी करथंव, के चौंखटी (फ्रेम) म बइठ के अपन फोटू (प्रतिबिंब) ल निहार-निहार के देखत रहय। मुड़ी ल कभू डेरी बाजू त कभू जेवनी बाजू मटका-मटका के, पूछी ल नचा-नचा के गजब मगन रहय। मंय सोंचेव, वाह रे चिरई, तहूँ ल पाटी पारे के निसा हो गे हे। कभू चींव-चींव करके अपन प्रतिबिंब ल ठोनके; वोला लगे होही कि झोझा झपाय बर कते कोती ले अउ दूसरा ह आ गे हे?
तभे एक ठन दूसर बाम्हन चिरई ह फुर्र ले उड़त आइस अउ पहिली वाले के बाजू म बइठ गिस। येकर मुड़ी अउ डेना मन म कत्थहूँ धारी बने रहय। प्रचलित विश्वाड़स अउ अनुभव के आधार म मोला चीन्हत देरी नइ लगिस कि ये ह नर पक्षी आय; पहिली वाले ह मादा पक्षी आय।
पहिली वाले ह येला कुछुच नइ करिस, बल्कि वोकर तीर म जाके आमने-सामने बइठ गे। थोड़ देर म दुनों झन चीं-चीं करत उड़ा गें। थोड़ देर बाद फेर आ गें। दिन भर वो दूनों झन अइसनेच मस्ती करिन।
दू-तीन दिन बीत गे। ये दूनों चिरई मन के धमाचौकड़ी चलतेच हे। अब ये मन के नीयत ह मोर खजाना ऊपर गड़ गे। किताब के अगल-बगल ऊँखर लुकाछिपी के खेल खेले बर बड़ जघा हे। ये सोंच के कि बिचारी पखेरू मन ल मोर किताब से का लेना देना, काला चोराहीं, आदमी थोड़े आवंय; मंय बेफिकर रेहेंव।
दूसर दिन बिहने देखथंव कि इही अलमिरा के खाल्हे फर्रस म अबड़ अकन कचरा बगरे परे हे। सियनहिन बर गुस्सा आ गे; घर के साफ-सफाई घला नइ कर सके? सियनहिन के धियान ह मोरे कोती रिहिस होही, मोर मन के बात ल ताड़ गे; मोर कुछू केहे के पहिलिच् कहिथे – ‘‘बहार-बहार के हम तो थर खा गेेन, बहारत देरी नहीं कि रोगही चिरई मन को जनी कतेक बेर फेर ला डरथें।’’
मोर बोलती बंद होगे। किताब मन डहर देखेंव; बीच म एक ठन सेंध म बड़ अकन पैरा अउ सुक्खा कांदी गोंजाय हे, चिरई मन बर महूँ ल बड़ गुस्सा आइस। खोंधरा बनाय बर इनला मोरे अलमिरा ह दिखिस होही? झरोखा मन म काँच लगे रहितिस त अइसन काबर होतिस? झरोखा मन कोती देखेंव, विही दुनों चिरई मन अपन-अपन चोंच म पेरा धर के डरे-सहमे बइठे रहँय अउ मोरे कोती देखत रहँय। मोर मन म का हे, मंय का कर सकथंव, ये बात ल वो मन समझ गे रिहिन होहीं?
बहरी-सूपा धर के मंय ऊँखर खोंधरा के सफाया करे बर भिड़ गेंव। तब तक वो दूनों अपन काम करके दूसर तिनका के जुगाड़ म चल देय रिहिन। जइसे मोर हाथ बढ़िस, दूनों झन आ धमकिन; सुरू हो गें चीं,चीं करे के। ऊँखर मन के विरोध के प्रबलता, आक्रोश अउ संकल्प ल देख के मंय चकित खा गेंव। डर गेंव, कहीं चोंच मत मार देंय।
चिरई मन ले डर गेस ते बहुत हो गे। महूँ ल जिद हो गे।
चिरई मन के विरोध अउ बढ़ गे।
मन म मंय केहेंव -’वाह रे पखेरू हो, तुमन धन्य हो; अइसन विरोध तो आदमी मन घला नइ कर सकंय।’
सियनहिन ह देखत रहय, कहिथे – ‘‘अब रहन देव; चिरई-चिरगुन के झाला उझारे म पाप लगथे। ठोनक-ठुनका दिहीं ते बाय हो जाही।’’
मंय सोचेंव, अभी रहन दे; जब ये मन नइ रहिहीं, सियानिन ह घला नइ रहिही तब देखे जाही।
ये घर ल बनाय बर जुन्ना घर ल जउन दिन तोड़वाय के षुरुआत करेंव तउन दिन के सुरता आ गे। खपरा छानी वाले जुन्ना घर के ओरछा मन म बाम्हन चिरई मन के खूब अकन ले खोंधरा रहय। कब वोमन खोंधरा बनावंय, कब गार पारंय (अंडा देवंय), अंडा ल कब सेवंय, कब फोरंय, कब पिला मन ल चारा बाटँय, पिला मन बड़े हो के कब उड़ा जावंय ये डहर ककरो ध्यान नइ रहय। कोनों ये मन ल कुछू नइ करे। जइसे कि ये मन हमर बँटइत होंय, वो घर म इंखरो बरोबर के हक रहय। अब नवा घर बन गे त ये मन अपन हक ल कइसे छोड़ दिहीं?
खपरा उतर गे, कोनों चिरई कोई आपत्ति नइ करिन। कांड़-कोरइ निकले के सुरू होइस, इंखर छाला-खोंधरा के नंबर लगिस, सुरू हो गे इंखर चींव-चाँव। कमइया मन के मुड़ी-मुड़ी म मदरस माखी कस मंडराय लगिन। कमइया मन डर्रा गें। एक झन बाई ह कहिथे – ‘‘टार दाई, रोगही मन ह मुड़िच मुड़ी म झूमत हें, ठोनक-ठुनका दिहीं ते जनम भर बर कनवी हो जाबों।’’
दूसर ह कहिथे – ‘‘बिचारी मन के घर ल उजारत हव, कइसे चुप रहिहीं? तुंहर घर ल कोनों उझारहीं तब तुंहला कइसे लागही?’’
हमर सियनहिन ह कहिथे – ‘‘इंखर गार पारे के दिन आय हे बहिनी हो, खोधरा मन ल जिती-तिती झन फेंकव; कोनों दूसर जघा थिरबहा लगा देव। आदमी होय कि पशु -पक्षी, महतारी ह महतारिच होथे। अपने सरीख यहू मन ल जानव।’’
सियनहिन के बात ह सहिच निकलिस। सब खोंधरा मन म गार माड़े रहय। कमइया बाई मन सियनहिन के बताय अनुसार सब के थिरबहा, जुगाड़ कर दिन।
ले दे के मामला ह सुलटिस।
अब तों घर ह पक्की बन गे। अपन हक ल भला कोई कइसे छोड़ दिही?
जभे मंय ह वो कर ले टरेंव, तभे इंखर वींव-चाँव ह बंद होइस।
दुसरइया दिन आठ-दस दिन बर मंय बाहिर चल देंव। ये मन ल अपन हिस्सा म काबिज होय के पूरा आजादी मिल गे। लहुट के आयेंव तब तक इंखरो गृह प्रवेश हो चुके रहय।
बिहिनिया देखेंव, अलमिरा के खाल्हे, फर्श म अबड़ अकन कागज के नान-नान कतरन बिगरे रहय। मोर माथा घूम गे। पता नहीं किताब मन के का हाल करे होहीं?
तीन-चार ठन किताब के किनारा मन आरी के दाँता कस दिखत रहय। मोर एड़ी के रिस ह तरवा म चढ़ गे – ‘रहव रे हरामखोर हो, मोर सबो किताब मन के सत्यानाश करे हव, अब मंय तुँहर सत्यानाश करिहंव।’
मंय पक्का ठान लेंव कि चाहे कुछू हो जाय, आज तो इंखर खोंधरा ल फेंक के रहिहंव। जइसने मंय खोंधरा डहर हाथ बढ़ायेंव चिरई मन चींव-चाँव करे के सुरू कर दिन। मोर हाथ ह आधच् बीच म ठोठक गे। आज चिरई मन मुड़ी के आस-पास नइ झूमत रहँय। झरोखा कोती देखेंव जिहाँ वोमन बइठे रहँय अउ फुदक-फुदक के चींव-चींव करत रहँय। आज ऊँखर स्वभाव म न तो वो दिन जइसे प्रबल विरोध के भाव रहय न वइसन आक्रामकता। बड़ा करलइ अकन ले चींव-चींव करत रहँय, जइसे कि कोई दूनों हाथ जोड़ के विनती करत होय, चिरौरी करत होय। मंय सोंच म पड़ गेंव; अब का करँव?
मातृत्व आय से ममता के संग विनम्रता घला आ जाथे।
सियनहिन ह रसोई घर ले निकलत रहय, मोला अलमिरा तीर खड़े देख के वो ह मोर इरादा ल भाँप गे। किहिस – ‘‘का करथव, गार पार डरे होहीं, रहन दव।’’
‘‘मोर पोथी पुरान( सियनहिन ह मोर लिखे-पढ़े के कापी-किताब मन ल पोथिच् पुरान कहिथे।) मन के का हालत करें हें तउन ल देखे हस? गजब मार उँखर सरोखा तीरत हस।’’
‘‘कोनों जीव ले बढ़ के हो गे हे का तुँहर पोथी-पुरान ह। तुँहरे पोथी-पुरान ले होथे का दुनिया के रचना ह?’’ आज वोला ज्ञान बघारे के अच्छा मौका मिल गे।
पल भर महूँ सोंच म पड़ गेंव। ज्ञान बघारे के बात? नहीं, नहीं ,येमा ज्ञान बघारे के का बात हे? व्यवहारिकता के बात हे, सच्चाई के बात हे, माँ के ममता के बात हे, प्रेम, करुणा अउ दया के बात हे, सृष्टि कर्ता के अनुभव के बात हे। नारी ह सृष्टि के रचना करथे। सृष्टि के बात ल सृष्टि के रचइयाच् ह जानही, नारिच् ह जनही; पुरूष ह का जानही?
पुरुश के ज्ञान म अहं के रूखापन रहिथे जबकि नारी के ज्ञान म करुणा के कोमलता।
सच हे, जेकर पास सृष्टि करे के ताकत नइ हे, वोला संहार करे के का अधिकार हे? संहार करे के मोर संकल्प अउ अहंकार ह पल भर म ठंडा पड़ गे।
मोर हृदय परिवर्तन ऊपर वो बाम्हन चिरई ल जइसे विश्वारस नइ होइस, डरे-सहमे दिन भर वो ह मोरेच् आस-पास मंडरावत रिहिस; जइसे वो ह मोर निगरानी करत होय। दुसरइया दिन घला वइसनेच् करिस। तिसइरया दिन वो ह खुलिस। झरोखा म अइठ के मुड़ी मटका-मटका मोर कोती देखय, चींव-चींव करय।
वोकर आँखी म बड़ा अबोधपन के भाव रहय, जइसे मोर प्रति कृतज्ञता जाहिर करत होय।
अब तो बाम्हन चिरई मन के अवइ-जवइ अउ चींव-चाँव करइ म मोला आनंद मिले लगिस।
अइसने अउ कुछ दिन बीतिस। एक दिन बिहने खोंधरा भीतर ले गज्जब अकन पातर-पातर चीं, चीं, के आवाज आवत रहय। सृष्टि के रचना पूरा हो गे रिहिस; कब होइस का पता, कोन ल पता? सृश्ट के रचना अइसनेच् होथे, धीरे-धीरे।
पिला मन के चींव-चींव ल सुन के मोला लगिस कि मोर आँगन म बच्चा मन के किलकारी गूँजत हे।
देखते देखत एक दिन बच्चा मन बड़े हो गिन। डैना मन म अतिक ताकत आ गिस कि शरीर ल हवा म साध सके, हवा के छाती ल चीर सके।
बिहान दिन ले खोंधरा ह सूना हो गे। दू दिन बाद जब मोला पूरा-पूरा परतीत हो गे कि अब बाम्हन चिरई के परिवार ह येला छोड़ के जा चुके हे, मंय ह आसते ले खोंधरा ल टमड़ के देखेंव। खोंधरा ह सचमुच खाली हो गे रहय। विरोध करइया घला कोनों नइ रिहिन। अब तो सूपा-बहरी धर के भिड़ गेंव मोर पोथी-पुरान के साफ-सफाई करे बर। सबले ऊपर वाले किताब म खूब अकन ले गंदगी पड़े रिहिस, साफ करे ले साफ हो गे, थोड़ कुन दाग ह बच गे। तीन चार ठन किताब जिंखर किनारा मन ल कुतर-कुतर के आरी के दाँत कस बना दे रिहिन हे, येकर अलावा अउ कोई नुकसान नइ करे रिहिन।
मोर अलमिरा ह अब साफ तो हो गे हे फेर घर ह बड़ सुन्ना-सुन्ना लगत हे।
000
कुबेर


text:
धान कोचिया राधे हर हुत करात अइस- सदानंद ठेलहा हस का रे? चल खातुगोदाम मेर मेटाडोर खड़े हे। विसउहा तेली के धान ल भरना हे। कइसे सुस्त दिखत हस रे। अल्लर- अल्लर। चल जल्दी। सुरगी म मार लेबे एकाध पउवा। पउवा के गोठ सुन के सदानंद के मुंहुं पंछागे। एक्के भाखा म टुंग ले उठगे।’
एसो के बइसाख म मंगली ह अठरा बछर के होगे। बिसराम अउ सोनारिन ल मंगली कस सुघ्घर बेटी पाए ले आन असन जादा सगा-सोदर देखे बर नइ लागिस। बड़ सुंदर रूपस राहै मंगली हर।
मंगली के लगिन फरिहइस। अकती के भांवर परिस। मंडवा भीतरी ले बिदा होइस। अहिबरन नवागांव के अर्जुन्दा ले लगे बोरगहन म ससरार आइस मइके परवार के मन गोठियाय- ‘मंगली ल बने ससरार मिलिस। सास अउ ससुर। संघरा बिहाव होय ले ननंद घला अपन ससरार चल दिस। ननंद-देवर के झंझट ले दूरबाहिर। अपन कमा, अपन खा। सास-ससुर के कतिक दिन के जिनगी गेये ले ऊंखर अपन घर अपन दुआर। दमांद तको बने हे बिचारा हा। बने ऊंच पूर। थोरिक सांवला हे ते का होइस, सुन्दर हे। सुन्दर नाम हे सदानंद।’
ससरार म घलो अपन सुघर बेवहार ले मइके कस मया मंगली ल मिलन लागिस। घर-परवार म रमगे मंगली हा। घर-दुवार अउ खेती-बाड़ी सबो काम ल करे लागिस।
समै बितन लागै। का होईस, के सदानंद के मति हरगे। पीना-खाना सुरू कर दिस। गांव म सबला बड़ा ऊटपुटांग लागै। सदानंद असन सुधवा लइका कइसे बिगड़गे। बिहने आठ बजे उठै। मन लगे त काम म जाय, नहिं ते खोर-गली म घूमघाम के दिन बितावै। गांव वाले मन सोचै ‘अरे का होगे सदानंद ला। बिहाव के पहिली तो बने रिहिस। बने काम-बुता करै। येला अब तो अउ बने ढंग ले काम बुता म लग जाना चाही।’ कोनो-कोनो मन तरिया-नंदिया म गोठियावयं- ‘जब ले रमेसर दाऊ के ट्रेक्टर म काम करे के सुरू करे हे तबले येखर पीना-खाना सुरू होय हे। वो दाऊ घला ओसने हे ना, पिया खवा के बिगाड़ दिस।’ देखते-देखत सदानंद अतेक अलाल होगे कि एकड़भर के खेती ल परिया पार डारिस। बाप मांधो के कहना, ओखर बर तो काय ए। थकगे बिचारा ह समझात-समझात। महतारी चैती के घलो एक नइ सुनै। उही ल डरवा देय। दाई-ददा के भाखा ल कान नइ देवत सदानंद ल मंगली हर कभु-कभु समझाय के उधिम करै- ‘तैं काबर अइसन करत होबे अभी तको समै हे। सुधर जा पहिली तो अइसन नइ करत रहेस। तोला बने-बने जान के मोर दाई-ददा हर मोला तोर सन बिहादिस। हमर सियानमन बड़ा सिधवा हे। जनम दे के तोला पाल-पोस दीन। बाढ ग़ेस। बिचारी-बिचारामन तोला एक ले दू कर दीन अउ भगवान के किरपा ले हमूमन दू ले तीन होवत हन।’ तिरछा मुस्कुरात कथे- ‘अब हमला अवइया के खियाल रखना हे।’ मंगली के गोठ ल सदानंद एक कान ले सुन के दूसर कान ले फेंकै। मंगली कइते राहै- ‘सुनत हस, न हीं। मय कोई गलत काहत हंव त बता। अभी तो हमर खाय-कमाय के दिन हे। सुख सोहर के दिन हे हमर।’ मंगली के गोठ ल सुन के सदानंद तनतनागे- ‘तो बुध ल तोरे मेर राख मय कहिं करंव, चाहे झन करंव, तोला काय करना हे। तोला कमाय ल भाथे ते कमा, नहिं ते जा सुत जा लात दे के। अउ नहिं तोर मुख ल टार, जा मइके सिरा।’ सदानंद के गोठ मंगली ल थपरा के मार ले जादा सजोर लागिस। कभू सोंचे नहिं रिहिस कि अपने आदमी के धरहा बानी कान ततेरहीं। कलेचुप दबक गे मुनुबिलई कस। अब का गोठ करय अउ का नइ करय। समझ ले बाहिर। जरमनी गंजी ल धरिस अउ तरिया निकलगे।
अब ठेलहा राम सदानंद डुंड़ियाभट्ठी जाय बर सोंचत राहै तइसने मा धान कोचिया राधे हर हुत करात अइस- सदानंद ठेलहा हस का रे? चल खातुगोदाम मेर मेटाडोर खड़े हे। विसउहा तेली के धान ल भरना हे। कइसे सुस्त दिखत हस रे। अल्लर- अल्लर। चल जल्दी। सुरगी म मार लेबे एकाध पउवा। पउवा के गोठ सुन के सदानंद के मुंहुं पंछागे। एक्के भाखा म टुंग ले उठगे। काम-धाम म ठिकाना नइ परै, सदानंद के बिगारी काम जादा राहै। अउ बनी-भुती मंगली के बांटा म परे राहै।
दुए चार साल के गुजरे ले सदानंद एक नंबर के मंदहा होगे। सइकिल ल बेंच डारिस। घड़ी ल भट्ठी मेर हेरवा डारिस। दइज के बरतन भाड़ा ल खसकादिस। बजरेच भटकगे सदानंद। जेन दिन वोला पिये बर नइ मिलै तेन दिन लात मार के कोठी म चढ़के धान हेरै। अउ अवने-पवने दाम मं बेंच देवै। बिगड़े बेटा के चिंता-फिंकर म मांधो अउ चैती चर चर, छै-छै महीना के आड़ म दूनों के दूनों सिरागें। बचगे बिचारी मंगली हर। अब का करै, कइसे करै वोला कुछुच समझ नई आय। का-का अउ कतिक गोठ ल मइके जा के सोरियाथिस। चेत हरागे ओखर मति छरियागे। अउ ते अउ तब अपन तकदीर ल सरापत धार-धार रोवै। जब धोवय चंउर आदमी के मारे नइ बांचै।
सबो गांव सांही, इंहचो घर बिगारूक घलो राहै, काहै- ‘सदानंद तुंहर घर के बहू के अउ कहिं नइ आत हावै। अउ ले आनथेस नहिं जी।’ कोन्हों मन काहै- ‘भइगे या सदानंद भवजी के तो अउ कुछु नइ दिखत हे, अउ नवा भवजी नइ लानतेस।’ सगाबती ल तीस साल के उमर म तीन ससरार होगे राहै। जिहां गीस तिंहा दू-दू, तीन-तीन बछर रिहिस। भगवाने मालिक, का होय अउ का नइ होय। ससरार म नइ टिकै। पर तीनों जगा एक-एक ठन लइका छोड़िस। लंदरे-फंदरे ताय ओखर। तिसरइया ससरार म गांव के एक झन आन जात के कुंआरा टुरा सन भाग गे रिहिस अउ इही कोती ले घूम फिर के टुरा ल छोड़छाड़ के फेर मइके म पहिदगै। अब ये बखत सदानंद ल फांस डारिस। सुघर जिनगी के रद्दा भटके सदानंद सगाबती के बजरहा मया के फांदा म अरझगै। दूनौं के मिलई-जुलई सुरू होगे। लुका-चोरी अब दिनदहाड़े होगै।
बिगड़े सदानंद ल मंगली बरजै, समझावै अउ बखानै घलो, फेर सदानंद के कान म जुंआ नइ रेंगै। पिअई-खवई अउ बाढ ग़े। लिखरी-लिखरी बात म मंगली ल मारय पिटै। जिहीं पाय तिहीं मेर पी खा के परे राहै। मुरदा अस ओखर दू स्थिति हो जाय। कपड़ा लत्ता के ठिकाना नइ राहै। हाग-मूत डरै। सदानंद के अतेक बिगड़े दूस्थिति होय के मंगली सदानंद ल नइ तियागिस। अगिनदेव के सात फेरा के असर अउ लइका के भविष्य के चिंता म लपटाय मंगली ल लोगन सदानंद ल छोड़ेबर कान भरै, पर मंगली एक कान नई धरिस। सदानंद ह अइसे होगे राहै कि सगाबती घर खाय-पियय। दिन म घलो ऊंखरे घर सुत जाय। लड़भिड़-लड़भिड़ करत घर आय। रात-बिकाल के मंगली वोला लानै। जेसने पाय तेसने मंगली ल काहय। मारै-पिटै तभो ले कइसनो कर के डिरोठी म लानै। देखत-देखत परसा फूल कस मंगली के दहकत चेहरा माघ-फागुन महीना के निकले के पहिले मुरझावत झरगै। पेंदी घिसाय पनहीं पहिरे कांटा-खुटी रद्दा रेंगत मंगली ल जिनगी पहार लागै ले धर लीस।
आज तो रात नौ बजगे। दस- साढ़े दस होगे, तभो ले सदानंद के दउहा नइहे। राधिका खा के सुतगे। अबक आहि तबक आही कहिके रद्दा देखत राहै। जी कउवागै मंगली के। खोर के कपाट ल पेले म हिट जाय तइसे संखरी ल अरझादिस। राधिका संग एक तिर म ढलगिस, फेर काहां नींद परही। न दिमाक शांत, न दिल म चेन। उठ-उठ के बइठै, खोर के कपाट ल झांक-झांक के देखै। सुसकत-सुसकत आदमी ल अउ सगाबती तको बखानै। उरहा नींद परगे घुप्प ले। अउ परिस त बनेच परिस, बिहनिया खुलिस। देखिस सदानंद कतेक बेर के आके दोल्गा खटिया म रेहे राहै। खोर्रा एक गोड़ अउ एक हाथ भुइंया म ओरमे राहै। चद्दर म तोपाय मुंडी गोड़तरिया खुरा म माढ़े राहै। ‘कतेक बेर आयेस, बेरा ल नइ जानस, अतिक वो दुखाही के मोहनी लगे हे तोला’, कुरबुरात मंगली सदानंद के मुड़ी के चद्दर ल खिंचीस। आंखी नेटरे सदानंद के मुंहुं के गजरा ल देख के मंगली के अक्का-बक्का बंद होगे। आंखी बोटबोटाय मंगली सदानंद ल हलान-डुलान लागिस, फेर सदानंद नइ उठिस। एक सब्द नइ निकलिस। मंगली के मुंह ले, बस दूनों आंखी ले आंसू के धार लामगै। बाप ल खटिया म परे अउ महतारी के फिजे आंखी ल देख राधिक सब समझगै। बोम फाड़ के रो डारिस। राधिका के रोवई सुन के पास-परोस के मन आइन। गांव भर सेकलागै। आनी-बानी के गोठ होवन लागै। मुंह म हांवला बोहे एकझन मोटयारी कुंआरी नोनी घलो आइस नजर ओखर सिरिफ मंगली ऊपर परिस। कोठ म टंगाय संकर भगवान के फोटू ल निहारत कथै- ‘ हे महादेव, अगर ये सदानंद हर पति आय, त तो मोला कभू पति झन मिलै। जिनगी भर मोला कुआंरी राखौ।’
टीकेश्वर सिन्हा ‘गब्दीवाला’
शिक्षक, सुरडोंगर
जिला-दुर्ग


text:
वो दिन निहाली ह बिहिनिया बिहिनिया घाम तापत बइठे रीहिस, ततके म ओखर नाती ह आगे, अऊ डोकरा उपर झपाके कहात हावय, ए बबा महु ह पीएम बनहु, महु ल पीएम बना दे, का का करे ल पड़ही बता देतेस त वइसने वइसने कर दुहुं।
ओखर गोठ-बात ल सुन के वो तीर जतका झन रीहिस ततका जम्मो झन हांस डारिन, फेर सरजू ह कीहिस अबे ते हा बने बढ़ लिख ले बड़े बन जा तब पीएम बनबे, अभी त तोर उमर ह नहीं होय हावय, पीएम बने बर पढ़ई लिखई के संग चुनाव घलो जीते ल पड़थे।
फेर निहाली के नाती कहां मानने वाला हे वो ह कहे लागीस। हमर देस के पीएम मनमोहन सिंह ह त कभु चुनाव नहीं लड़े हे फेर कइसे बनगे। वोला कोन समझातीस।
बात ल टारे बर जीवराखन ह कही दिस, जा भाग एमेर ले बड़े-बड़े तीर नहीं लागय। फेर वोहा कहां मानने वाला हे जतका रेडिया टीवी म सुने हे ततके ल बपरा ह जानथे। कहे लागीस वाह महु ल पीएम बनना हे। भाजपा वाला मन ह नरेन्द्र मोदी ल पीएम बना दे हावय अऊ कांग्रेस ह घलो राहुल गांधी ल पीएम बनाबो काहत हे। ए बबा मोला ते हा पीएम बना दे न गा। तोर का बिगड़ही तेहा हौ कहा तहा ले सब ल मै ह मना लुहु। मोरो टीवी म फोटो आही। मे ह टीवी म देख देख के जान डारे हौ पीएम कइसे बनथे। फेर वोला कोनो समझा नहीं सकीस, साफ कही दिस वोखर संग पढ़ईया जम्मो लइका मन ह तैयार हे। वो ह किलास म का स्कूल म अउवल आथे अब त गांव वाला मन ह घलो कथे के निहाली के नाती अड़बड़ होशियार हे। निहाली के नाती के जिद ह बाढ़तेच जात रीहिस पढ़ई लिखई ल छोड़ ओखर पूरा ध्यान ह पीएम म लग गे।
खवई पीडई, खेलई, कुदई सब ल भुला दे हावय एकेच ढन रट लगाय हावय सब झन ह टीवी वाला ल कहाव के निहाली के नाती समारू ह पीएम हे। ओखरे फोटो छपही। गांव वाला मन असकटा गे त भुलवारे बर वोला कही दिस ले आज ले तै पीएम होगेस। अतका ल सुन के समारू ह खुश होगे हावय अऊ स्कूल मर म तावत रथे मैं पीएम बनगेव मैं पीएम बनगेव। अब वोलो कोन समझावय के पीएम का होथे। भाजपा ह एखर पहिली लालकृष्ण आडवानी ल पीएम इन वेटिंग घोषित करें रीहिस, आज तक बपरा ह वेटिंग म लगे हे।


text:
विशेष
हमन नई रहन छत्तीसगढ़ म, हमर गांव ल ओडिशा में शामिल करवा दो साहब !
अक्षय कुमार के फिलिम जोकर के नहीं देखव असली जिंदगी के जोकर, न ईंहा के न उंहा के
जय जोहार (धमतरी) छत्तीसगढ़ के एक गांव जिहां न तो सरकारी योजना के लाभ मिल पावत हे अऊ न ही उंहा के रहवईया मनखे मन छत्तीसगढ़ ले संपर्क बना पावत हे। वो गांव जेखर तकदीर 2012 म आए अक्षय कुमार के फिलिम से अलग नई हे। हम बात करत हन हमर राज जिहां सरकार कई दावा करथे कि अंतिम छोर म बसे मनखे तक विकास के गंगा बहाना हे, लेकिन जमीनी हकीकत का हरे ऐ गांव ल देखे ले समझ आ जाहि। धमतरी जिला के नक्सल प्रभावित इलाका अऊ ओडिशा बॉर्डर ले सटे मैनपुर गांव जिहां आवागमन के कोई साधन नई हे। ऐखरे सति विकास ह इंहा ले पल्लग भागत जावत हे। गांव म पुलिया नई हे जेखर ले बरसात के दिन म तो इहां के हाल कोनों नर्क ले कम नई रहय। गांव के मनखे मन अब अईसने में अपन नसीब ल कोसे बिना कईसे रहि ही। केहे बर तो ऐ गांव ह छत्तीसगढ के धमतरी जिला म आथे लेकिन गांव ल न तो जिला प्रशासन से न ही राज्य सरकार के कोनों योजना के लाभ मिल पाथे। ऐ गांव के सब्बो जरूरत ल ओडिशा राज्य ह पूरा करथे। काबर कि ओडिशा के सरहद ले ऐ गांव ह एकदम सटे हुए हाबे। इही वजह हे कि गांव के लोगन मन अब ओडिशा म अपन गांव म शामिल कराए के मांग करत हे।


text:
पुस्तक समीक्षा : चकमक चिंगारी भरे
दोहा हिन्दी साहित्य के जुन्ना विधा आय। भक्तिकाल में कबीर, सूर, तुलसी, रसखान, रहीम आदि कवि मन दोहा के माध्यम ले जन जागरण के काम करिन। बिहारी तो सतसई लिख के अमर होगिन, बिहारी के सतसई परंपरा ल छत्तीसगढी म आगू बढाय के काम श्री बुधराम यादव जी अपन दोहा सतसई “चकमक चिंगारी भरे” म करे हवय। चार चरण अउ दू डांड म कहे जाने वाला दोहा लिखना गगरी म सगरी भरे के चुनौती भरे काम आय। दिखब म जतका सरल दिखथे लिखे म वोतके कठिन काम आय दोहा लिखना, कवि अपन उदिम पूरा सफल होय हे। दोहा अतेक लोकप्रिय विधा आय कि आजकल हिन्दी के अलावा अउ कई भाखा म भी लिखे जावत हे।
एक ठिन हाना हवय- जईसन दिख वइसन लिख, बुधराम यादव जी उही बात ल लिखे हे जउन उन देखे हे। हिन्दी अउ छत्तीसगढी़ दूनो म समान अधिकार रखईया अपन सम्पूर्ण साहित्य जीवन के पूरा निचोड़ ल यादव जी दोहा सतसई म उकेरे हवय। दोहा म रूपक, अनुप्रास अउ उपमा अलंकार के सुग्घर प्रयोग घलो देखे म मिलथे। परंपरा अनुरूप कई ठिन दोहा म अपन नाम के प्रयोग कवि ह करे हवय जेकर ले दोहा के सौदर्य बाढ गे हवय। दोहा के भाखा सरल, सहज सुगम अउ ठेठ हवय। दोहा मन विधान सम्मत हवय। किताब के हर पेज म दोहा म प्रयोग कठिन छत्तीसगढी़ शब्द के अर्थ हिन्दी म घलो दे गे हवय ताकि हिन्दी भाषी पाठक ल कोनो किसिम के परेशानी झन होवय।
जइसे चकमक पथरा म चिंगारी होथे वइसने कवि के दोहा म चिंगारी हवय। येमा चिटकुन भी संदेह नई हे कि श्री यादव जी के दोहा छत्तीसगढी साहित्य ल नवा दिशा देही। छन्द के साधक संग पाठक मन घलो इंकर दोहा ले भरपूर लाभ लेही। कवि के शब्द चयन सटीक हवय संगे-संग अट्सन कई शब्द आप के दोहा म आय हवन जडउन अब नंदात हे। दोहा म मुहावरा अउ कहावत के सुंदर प्रयोग भी मिलथे जेकर ले दोहा के सौंदर्य बाद गे हवय। जीवन के लगभग हर पहलू ल छुए के प्रयास कवि करे हवय। श्री यादव जी के चुनिंदा दोहा ल पाठ्यक्रम म सम्मिलित करे जाय जेकर ले महतारी भाखा म उत्कृष्ट दोहा छंद उपलब्ध हो सकय।
छत्तीसगढी साहित्य म छंद विधा ल पोषित अउ पोठ करे के काम बुधराम यादव जी करे हवय। उँकर मेहनत ल मोर नमन। छत्तीसगढी म प्रकाशित अइसन उत्कृष्ट साहित्य के दूनों भूमिका हिन्दी म लिखे गे हवय, भूमिका छत्तीसगढी म होना रहिस। पुस्तक संग्रहणीय हवय, बधाई शुभकामना।
पुस्तक चकमक चिंगारी भरे
साहित्यकार -बुधराम यादव
प्रकाशक श्री अक्षय पब्लिकेशन,इलाहाबाद अजय अमृतांशु
मूल्य ~250/- मात्र
समीक्षक – अजय ‘अमृतांशु’


text:
आज सुरुत्ती हे न तउने पाके दियना के अंजोर ह रइपुर भर मं बगरे हवय। जेन ल देखौ तेने ह रिंगी चिंगी ओन्हा पहिरे उच्छाह मं भरे हवय।
रइपुरा गांव के थनवारिन संग कतको मोटियारी टुरी टुकना मं सुआ धर के तरी नरी नाना, मोर सुअना गावत गौंटिया के दुआरी मं पहुंचिन। गौंटिया रामधन चउरा मं अपन संगवारी मन संग बइठे तास पत्ता खेलत रिहिस। थनवारिन ल देख के तास पत्ता मढ़ा दिस।
थनवारिन ह अपन संग के टुरी मन ले किहिस – लेव गावव ओ। तहां ले सब्बो झिन कनिहा ल निहुरा के तारी बजा बजा के गांवन लागिन।
सुअना रे सुअना, भई मोर सुवना
पहिली गवन के मैं डेहरी बइठारेंव
कि जब धन रहेव में भइल बपन के
के तम्मो नइ गए बनिजार
काकर संग खाइहों काकर संग खेलिहों
काला देख रइहों मन बांध
सासे संग खाइबे ननद संग खेलिबे
कि लहुरा देवर मन बांध
लहुरा देवर मोर बेटवा बरोबर
कि काला देखि रहवं मन बांधि
तोर अंगना चउरा बंधा ले
कि तुलसा ल देबे लगाय
नित नित छुइबे नित नित पितबे
कि नित नित दियना जलाय
तुलसा के बिरवा हरियर हरियर
कि मोर गोंसइया बनिहार
तुलसा के बिरवा झुरमुर भइया
कि गोंसइया गए रन जूझ
सुआ गीत तभे थमिस जभे गौंटिया ह पांच ठिन रुपिया अऊ एक ठिन लुगरा थनवारिन ल दिस। थनवारिन ह असीस देइस अऊ रेंग दिस दुसर दुआरी।
रामधन के संगी मन फेर तास मं रमिन। ओतके बेर मंगलू ह रामधन के दुआरी के आगू ले निकरिस। मंगलू ह अगुवागे त खिलावन ह किहिस – काली बनिया खेमचन्द ह कहत रिहिस के मंगलू उप्पर शनी चघे हवय तभी ले ओखर बंठाधार होइस हे।
रामधन ह हांसिस अऊ किहिस – कोढ़िया मनसे अइसने कथे गा खिलावन। जेकर ले कुछु कांही करत नइ बने उही ह कइथे के मोर करम ह फुटहा हे। मंगलू के चाल ह बने होतिस त कालाहंडी के नउकरी काबर छुटतिस ? ओला अपन घर दुआरी के बड़ मोह हे, दिन रात उही मं लगे रहिथे अऊ कइथे, मेंह ठलहा हौं, कोनो बूता ऊता मोला नइ मिलै।
रामधन के संगवारी ह किहिस – हहो गा संगी, तै बने कइथस, जेकर मन मं बात नइ लगय वो ह कभू कुछु नइ करे सकय। तोला मालूम नइये भइया रामधन, के मंगलू राजा असन किंजरत रइथे। फेर यहू बात हे कतको झिन ओखर मेंर तगादा आथें। आजेच सुखरू ह कइ देइस हे, काली ले चण्डी बन्द कर दुहूं।
तास पत्ता के खेल ह थम गे ये गोठ मं। मंगलू के हिन्ता करे मं सब्बो झिन ल मंजा आवत रिहिस। गोठ ह आगू चलिस। खिलावन फेर किहिस। - सरकार के पहिली पांचसाला योजना ह त फलित होगे अऊ दूसर ल फलित करे बर उपाय चलत हे, फेर भइया समझ मं नइ आवय के मंगलू ल कोनों बूता कइसे नई मिलिस।
रामधन ह किहिस – हमन ल काय करे बर हे जी, जइसन बोही तइसने लुही, कुकुर धोके बच्छवा नइ होवय। मंगलू ल मेंह बालपन ले जानथंव, ओमा कमई करे के गुन त हई नइये, मोर काये रद्दा मं मिलिस त राम राम हो जाथे। महूं जानथंव के मुंह लगाय मं ओह अपन मतलब गांठे के गुनही।
काय केहे जी ? दूसर संगी ह पुछिस त रामधन ह किहिस – मंगलू ल करजा मांगे के टकर परगेहे। ओह अभी ले मोर करा करजा मांगे ल त नई आइस हे फेर मंगना के कोन भरोसा, तउने पाय के मेंह ओखर ले दुरिहा रइथों।
दे गोठ ल सुनते खिलवान ह किहिस – नइगा भइया, तें ए फेर मं झन परबे। नइत ले बर लुपलुप, देय बर चुप चुप। मंगलू ह पइसा लहुटारे मं गजब किच्चक हवय।
ठउका केहेगा, महूं हा मांटी के गोटी नइ खेले हववं। मेंह वइसने टेम ल आन नइ दंव।


text:
मंगलू ल लेगे बर बिकास जोजना के मोटर-गाड़ी ह दुवारी मां आके लगगे। मंगलू अउ बइसाखू चउरा उप्पर बइठे एती-ओती के बात करत रहंय। मोटर गाड़ी के आते मंगलू ह केतकी ल हांक पारिस। मंगलू के हांक पारते केतकी, मोंगरा जम्मो माइ-पिल्ला दुआरी मां आगिन। मंगलू ह मोंगरा ले मोटर गाड़ी मं चघे बर किहिस। ओमन अघुवा के मोटर गाड़ी मां बइठगें।
जब मंगलू अउ बइसाखू घला मोटर गाड़ी मां चघे ल धरिन त जम्मों संगवारी मन संग रामधन ह ओती ले निकरिस। रामधन ल देखते मंगलू ह उहिन्चे ठाढ़ होगे अउ किहिस – कसगा भइया रामधन, तैं रइपुर नइ चलस गा ?
में काय करहूं जी उहां जाके। तोला मान मिलही तैं जा।
नइ गा गौंटिया, मोर मान त तुम्हरे मन ले हे। ये मान ह मोर नइ होवत हे। ए त हमर गांव अउ धरती माता के बढ़ई करेबर होवत हे।
मंगलू अपन माई पिल्ला संग मोटर गाड़ी ले उतरिस त रइपुर के कलेट्टर साहेब ह मंगलू ल गोंदा के फूल के बड़का हार पहिराइस। ओतके बेह कइ झिन साहेब मन तारी बजाइन। मंगलू के कांधा उप्पर हाथ धर के कलेटेटर साहेब ह जम्मो झिन संग एक बड़का मंडप कोती रेंग दिन।
मंडप ल देखके मंगलू के जी ह धकपकावत रहय। गोड़ ह कांपत रहय। काबर के आज ले ओला कोनो अइसन उच्छाह के दिन ह देखे ल नइ मिले रहय। फेर करतिस का, मने मन बल बांधत राहय। मंडप मां अउ बहुत झिन साहेब बइठे रहंय। गजब मनखे सकलागे रहंय, ए मौका मं। मंगलू ह गुनै के केतेक मनखे त हमर रइपुरा पुन्नी मेला मां नइ सकलावैं।
कलेट्टर साहेब ह खुर्छी उपर बइठे अउ मनखे मन ले मंगलू के भेंट कराइस – ये हैं रइपुरा गांव के सम्मानित किसान श्री मंगलप्रसाद जी। इन्हें ही आज पुरस्कृत किया जावेगा। जम्मो साहेब मन उठ उठ के हाथ मिलावत रहंय।
एनाम के बेरा ह आगे। कलेट्टर साहेब ह एक बड़का थैली मां नोट ल धर के मंगलू ल दिस। मंगलू के हाथ ह कांपत रहय। ओह ओ थैली ल मोंगरा ल दे दिस। सही मां आज इन्खर दिन ह सोन के होगे राहय।
कलेट्टर साहेब ह किहिस – क्यों भाई मंगलप्रसाद, आपने इतनी अच्छी उपज कैसे पैदा की। कृपया आप बताइये ताकि हमारे ये दूर-दूर से आए किसानों को भी आपसे प्रेरणा मिले और हमारा देश भी अन्न धन से परिपूर्ण हो अपने बल पर जी सके।
मंगलू ह अब ले हिम्मत बांध ले रिहिस। ओह किहिस – भइया अउ साहेब मन ला राम राम। मेंह अतेक बने खेती कैसे उपजायेंव तेला में कहे त सकथंव फेर जम्मो झिन के समझ मां परही तेला नइ कहे सकंव। में रइपुरा गांव के जुन्ना गौंटिया के बेटा आंव। बेरा के मार ल गजब्बेच खाय उप्पर मोर बहिनी ह मोला खेती के चेत कराइस। फेर जुच्छा चेत करे ले का होतिस। कहूं सरकार ह छोटका केसान मन के मदत नइ करतिस।
आज हमर सरकार ह छोटका केसान के जम्मों किसिम ले मदत करथे। में त नइ जानत रेहेंव, फेर भइया बइसाखू ह मोला जनइस।
आज खेती ह सही मां कहूं चेत करके करे जावय त कोनों मुस्कुल काम नो हे। अधिक अनाज उपजावन मां। में ह मेटरिक किलास तक पढ़े हहावंव। मोला ये सब समझे मां बेर नइ लागय के कब हरियर खाद डालना हे, के कब अमोनिम खाद। आज के खेती ह पढ़इया भाई मन बर बने हे। फेर आज के गवंइ के भाई मन सहर मां पढ़े ल आतें अउ नउकरी करके अपन फेसन चलाथें अउ खाय बर अनाज अपन घर ले मंगाथें। ओमन ये नइ गुनयं के धरती ह बिन पोसइया के कबले उनला पोसही। बिन रोये दाई दूध नइ पियावय। फेर धरती ह कइसे पेट पोसही।
में कइथौं के जम्मो गंवइ के केसान मन अपन बेटा मन ला जोन सहर मां रहिके उन्खर दूनों तरफ ले नुकसान करत हावंय, उनला गांव मां वापिस बुला लैं। अउ उनला खेती केसानी मां लगा दैं। मोर मन कइथे के एक दिन उनला घला अइसने मान मिलही। अउ ये मान ल देख के हमर देस के जी जुड़ाही। अउ धरती माता के छाया ह हमर उप्पर दुख नइ आवन दिही।
मंगलू के भाखर पूरिस त कलेट्टर साहेब ह मंगलू ल अपन कउरा मां पोटार लिस। मनखे मन दियना के अंजोर अपन हृदय मां धर के नवा जिनगी बर गुनत चल दिन।
रइपुर मां मंगलू के सम्मान होवत रहय। अउ एती रामधन ह अपन संगी मन संग मंगलू के बखरी मां टेमा धर के खुसर गे। धान ह गंजाय रहय। जइसने ये मन आगी ल लगाय बर धरिन, वइसने फिरन्ता ह आगे। मंगलू के फरिका मां तारा परे रहय। फेर भितरी मां टेमा लेके कोन रेगंत होही! फिरन्ता ह जोर ले हांका पारिस। फिरन्ता के हांका परइ ल सुनते ये मन अपन परान लेके भागिन। रद्दा मां फिरन्ता ह पहार असन ठाढ़ होगे।
कोन हसगा ? रुकव नइ त एक एक के मूंड़ी नइच बांचय।
फिरन्ता के हांका परइ ले गांव वाला मन घला जुरिया गें। रामधन अउ ओखर संगवारी मन के मुख ह करियागे। फिरन्ता ह किहिस – देखलौ गा एह हमर गांव के गौंटिया आय। एखर करनी ल त दैखों, आधा जिनगी ला त मंगलू भइया ह दुख मां काट दिस। कोनों गांव वाला मन ओखर साथ नइ दिन। आज ओखर सुख के दिन मां इन्खर आंखी ह काबर फूटथे।


text:
बेंदरा बिनास
चार पहर रतिया पहाईस ताहने सूरुज नरायण ललाहूं अंजोर बगरावत निकलगे। ठाकुरदिया के नीम अउ कोसुम के टीप डंगाली म जइसे रउनिया बगरिस रात भर के जड़ाय बेंदरा मन सकलागे । मिटींग बरोबर बइठे लागिस ,उंहे बुचरवा मन ए डारा वो पाना डांहके लागिस । मोठ डांट असन ह बने सबो झिन के बिचवाड़ा म बइठगे। जरूर उंकर दल के सरपंच होही वो ढुलबेंदरा ह। जाड़ के मारे घर ले निकले के मन नइ होत रिहीस हे फेर निकल गेंव ,कोनो जड़जुड़हा झन काहय कहिके। बिना आधार नंबर लिंक करे बेंक खाता असन मोर नाक होगे हवय ,उही म अंगरी ल ए टी एम कारड कस कोचकत हुदरत रउनिया तापत बेंदरा मन ल इंच्चट देखत रेहेंव। उंकर हाथ गोड़ के डोलई ,मुहु कान के भाव भंगिमा ले अइसे लागे जानोमानो परोसी देश म मिसाइल ढिलना हे । आज कति रवाना होना हे ,काकर बारी बखरी म जाना हे।
घेरी बेरी वो मन हमरे बारी कोति देखे धरिन। मोला अब कुछ कुछ नही, बनेच शंका होय लागिस ।आज मोरे बारी के पारी हे, हमरे घर कोति उंकर फौज अवईया हे। सेमी के नार बने लाहदे हे ढेंखरा म । झोंथा झोंथा फर घलो ओरमे हे,बने पोखाय घलो हे। मन तो काहत हे – कहुं ए मन मोर बारी म पहुंच जाही त तो बिनास निश्चित हे। अउ कहुं घरवाली देख परही त बारी के संगे संग मोरो हो जाही बेंदरा बिनास।
ए बेंदरा होय के घलो फायदा गजब हे दाऊ! एक घांव जोरदरहा हूंप कहिके नरिया दे ,सबो करू कस्सा डारा पाना गुर कस मीठे मीठ। जउन रुख म चढ़े ओकरे पाना पतेरा म दोंदर भर जाथे। अउ एति मानुस चोला ल तो मीठ के सुवाद ह घलो करु लागथे। बने उंचनहा रुख म चढ़ जा सबो दिख जाथे ,कोन मेर चारा कोन मेर पानी। काकर बारी म फर फूल काकर छानी म बरी। आज काली बेंदरा मन के नेटवर्क घलो ‘ चार ग’ ( फोर जी) किसम के होगे हवय। बरी बर रखिया पउलाय नइहे, दार पिसाय नइहे, बेंदरा अगुवाके छानी म अगोरत रहिथे । कब पररा म बरी खोंट के छानी म टांगे तो कब पितरदेव कस टप ले धरके अपन लोक भागे। कभू कभू ते बरी के सुवाद अतेक भा जाथे के जउन म सुखाय रहिथे ,तउने ल लेके उड़ा जथे दुसर देश परदेश कोति। कई कई दिन तक एति हिरक के नइ देखे जानो मानो थाना कछेरी म धांध दिही। उंकर शंका बिल्कुले निराधार घलो नी होय। कहुं खेदा बिदा करत सपड़ा जही त सिरतोन म बरी चोर लिखवाके घेंच म ओरा दे जाही। अउ पुछी ल बंड़वा घलो कर दे जाही।
फेर बेंदरा मन के ए बात बने लागथे ,भेदभाव नइ जानय। काकरो बरी होय चाहे काकरो बारी। पेट भरे से मतलब। जात नइ जाने न पात नी पुछे। का धरम का मजहब। मनखे ह अइसे परानी आय जे ह बेंदरा उतियईल करत रहिथे। राम भगवान ल सीता माता के खोज करेबर संगवारी के जरुरत परिस ,रावन संग लड़े बर दल बल सैनिक सिपहिया के जरुरत परिस तउन समय म इही बेंदरा मन उंकर संगत म कोनो बीर कोनो महाबीर बनगे। जेहा इतिहास म अमर होके आज भगवान बनगे। उही जमाना ले इंकर उपर हिन्दू होय के सील मोहर लगे हवय । एमन ल बिना मांगे हिन्दू होय के परमान पत्र मिले हवय। आज इंहा तो हिन्दू होय बर का का ल फोटू खींच के देखाय ल परत हे। कते कान म हिन्दू मन जनेऊ लपेटथे तउन ल परमानित करे जात हे। माने जउन मनखे जनेउ पहिने हे उही ह हिन्दू आय । बांकी सब ………!
जतेक झिन हिन्दू धरम ल मनईया हे ओकर आधा तो बिना जनेऊ के घुमत हे बेंदरा बरोबर। उही बेंदरा जउन राम के पाछु पाछु हूंप हूंप करत बड़े बड़े पहाड़ ल बोही बोही के फेंक दीन। पानी भीतरी पथरा के राजमारग बना डारिन। जे राम के किरपा ले छिन भर म दुख ,खुशी म बदल जाथे। दुच्छा झोली म खचा खच धन दोगानी भरा जाथे। एक दिन म महल तियार हो जाथे ! ओकर आशिरवाद ले मनखे मेछरावत हे । अइसे लागथे आज ए देश के मनखे सिरीफ फायदाच मारे बर बने हे। राम के नाव लेके जतका बटोरना हे ,बटोर लव। राम जब तक घर ले बाहिर रहिही ,बेदरा भालू ,ढेला पथरा सबो के कल्यान होवत रहिही। जे दिन महल भीतरी खुसर जही राम ह उही दिन ले बेंदरागिरी देखे बर नोहर हो जाही।
बेंदरा पुरान के बनईया मन बताथे- आज के ए मनखे घलो बेंदरच के पोथी पीढ़ी आय। हमर पुरखा मन घलो बेंदरा रिहीन हे तउने पाय के आज के मनखे सुभाव ह बेंदरच कस लागथे। एकर धन त वोकर दौलत। एकर दूवारी त वोकर सुवारी । ललचाहा…. कहिंके ….!
ए दे तुंहर संग गोठियात गोठियात बेरा के पता नी चलिस। ए ददा ..! कब ले ढेंखरा म यहा दे बइठे हे , हो हो ….., हा हा ……, नी बांचे रे ………..!
मोरो होइस आज बेंदरा बिनास!
ललित नागेश
बहेराभांठा( छुरा)
493996


text:
चिखला कांदा मां पथरा फेंकइया उप्पर छिट्टा परेच जाथे। मनखे ह बचे बर कुघरा उड़ाथे। उही कुघरा ले ओखरे आंखी ह करकथे। कुकर्मी ह अघुवा के आथे फेर मनखे के मूंड़ी ह नव जाथे, अपन करनी ले।
मंगलू ह जानत रहय के फिरन्ता ह फेर जुन्ना रद्दा ल पोटार ले हावय। ओह केतकी ले किहिस अउ नइ मोंगरा ले। एक दिन अकेल्ला मां फिरन्ता ल गजब समझाइस। फिरन्ता हहो किहिस। फेर हहो कहइ हा सहीं रिहिस के भुलवारे बर। पानी मां रुख ह जामत रहय। फेर जर के अत्ता-पत्ता नइ रहय। फिरन्ता ह अइसन रुख के डारा मं चढ़के मने मन गुनय के अब दिन ह हरियाही। अब सम्हरगे। गिरस्ती के रद्दा बने चलही।
एक दिन रतिहा फिरन्ता ह बड़ बेर के आइस। मोंगरा हा खाय ल परोसिस। खा-पी के सूतगे, दूनों। रतिहा मोंगरा के नींद ह खुलगे। मोंगरा ह उठिस अउ फिरन्ता के कुरथा के खीसा ल टमरिस। जी ह धक्क ले होगिस। रुपिया के गड्डी अउ एक पुरिया मां करिया-करिया गोटा असन लपटे रहय। मोंगरा ह समझगे के गिरे मनखे के मन ह कब काय करथे अउ कइथे, तेला समझना मुस्कुल के बात आय। कइसन समझावंव एला ?
रात ह मोंगरा के आंखी मां पहागे। बिहिनिया उचके चहा पानी बनाइस। तहां ले फिरन्ता ल उचाइस।
उचना गा। बेरा ह चढ़गे हे।
सूतन दे न ओ।
ले उच्च, चहा बना ले हवंव, जुड़ा जाही।
ले चल में आवत हावंव।
मुंह हाथ धोके फिरन्ता ह रंधनी मां गिस। मोंगरा ह गिलास मां चहा ढार के दिस। फिरन्ता ह चहा पियत रहय ओतके बेर मोंगरा किहिस – कसगा, तोर खीसा मां लोट के गड्डी कहां ले आइस ? तैं काबर दुसरा के रुपिया ल धरे रइथस। कहूं इत्ती-ओती हो जाही त कहां ले भरबे ?
फिरन्ता के चहा के घूट ह फुलका गे। हड़बड़ के मारे ओला समझत देर नइ लागिस के मोंगरा हा खाली रुपिया नइ देखे होही। हफीम घला संगे-संगे रखे हावै। मोर मुख ह करिया होगे। मोंगरा ल में सुख नइ देय सकंव। किहिस, मेंह तोर ले झूठ कहे रहेंव वो मोंगरा। फेर करंव का नउकरी त कोनों नइ मिलय। जिनगी ह कइसे चलही। उही रोजगार ह हलुक लागथे मोला।
मोंगरा के नीचू के भुइयां ह सरके असन लागिस। कतेक बेसरम होगे हे। अपने मुख ले अपन कुकर्म ल बतावत हे। वोह कहिस – देखगा मोला जियत देखे के कहूं गुनथस त ए कुकर्म रोजगार ल छोड़ दे। नइत जहर माहुरा आन दे खाके सूत जाहूं। फेर जोन तोर मन मां आवय कर। फेर जियत ले त में तोर पीछे पड़ेच रइहौं। में नइ सुने सकवं के चोरहा कुकर्मी के डउकी आय। में भूख मरहूं तभू तोला नइ छोड़वं। फेर चोरहा के दुध, दही, घी ल खाके तोर संग नइ देवव। में मरेच जाहूं।अइसन जिनगी कोनों जिनगी आय। तैं त मनखे हवस, मजूरी मिलही त उही मां हमर इज्जत ह बनही। अउ पेट ह चलबे करही। मोर भइया ल देख कतेक बड़ दुख ओखर उप्पर परगे, फेर पांव ह नइ खिसलिस ओखर। कइसनों दुख-सुख के जिनगी ल खींचते हावय। धन दोगानी नइए त का होगे, इज्जत त नइ गंवाइन हें। पइसा के काय ए ओखर त किंजरना इही बूता आय। मोरो बात ल मान ले। मेंह हिन्ता के जिनगी ले उबगे हावंव। अभी तोर मंद के मामला ह चलते हे, जमानत मां हावस। फेर ये चोरहा रोजगार ल नइ छोड़े।
फिरन्ता ह मोंगरा के बात ल सुनके दंग रहिगे। चुप्पे बइठगे ओहा। काबर के बनउक बात ह ओखर भेद ल खोल दे रिहिस। बात करे के सब्बो रद्दा ह बन्द होगे राहय। मोंगरा फेर कहे लागिस – तैं काय सोचे ? मोर बात ल कान खोल के सुनले तोर आघू दू रद्दा हे। पहिली तोला ए कुकर्मी धन्धा ल नइच छोड़े बर हे त मंजा ले कर। में नइ टोंकवं। फेर अइसन मां तैं आगू चलके मोला निहिं मोर माटी ल पाबे। अउ दूसर के इमानदारी ले मिहनत करके पछीना गार के कोनों बूता करके चार पइसा कमा। फेर जोन नून-भात पुरही सुख ले खाबो। धीर ह मनखे के सबले बड़े जीत आय। काबर नइ लेग के बिकनस मोर गहना ला। कइथौं के कोनों नानकुन रोजगार करले। मोर गहना तोर नइए का, एमा काय लाज। फेर तैं त मोर बात ल नइ गुनस।
फिरन्ता मोंगरा के बात ल सुनत-सुनत कउवागे। ओहा किहिस – मोंगरा अब त चुप्प होजा, कतेक बखानबे। कइसे बतांव के में सम्हरे बर कतेक कोसिस करेंव। फेर पइसा के लोभ ह मोला सीधवा नइ बइठन दिस। फेर अब में ह तोर किरिया खाथौं के जबले बने चाल नइ चल के दिखाऊं तब ले तोला अपन मुख ल नइ दिखाहूं। फिरन्ता ह रेंगे ल धरिस। त मोंगरा ह ओखर गोड़ ल धरिस अउ कहत रहय – कइसे गोठियात हस गा, तोर बात ह मोर समझ मां नइ आवय।
फिरन्ता ह मुहाटी ले बाहिर होके किहिस – जान दे ओ, मेंह घर संसार मां रहिके ए पाप ल नइ धो सकंव। मोला वइसने बने बर हे जइसने तोर मन मां खेलथे। मनखे भगवान त नइ बने सकय। फेर मनखे ह मनखे त बन सकथे।
मोंगरा ह फिरन्ता के मुख उप्पर अपन गदौरी रख दिस अउ रोवत-रोवत किहिस – कइसे बइहा असन करथस गा, कोनों बात त धीर ले सोचना चाही। अउ धीर ले करके गुनना चाही। आंधी के बड़ ताकत होथे, फेर जिनगी थोरके बेर के रिस ह बनउक काम ल बिगाड़े देथे। चल भितर चल के बइठ। अब मेंह तोला कुछु नइ कहंव।
मोंगरा ह अपन मनखे के हाथ ल धर के झींकिस, फेर जवइया ल रोकना बड़ मुस्कुल खाथे। ओह अपन खीसा मां हाथ डारिस अउ लोट के गड्डी ल मोंगरा के अंचरा मां डारके किहिस – मोंगरा तोला मोरे किरिया हे, रोबे झिन। तैं रोबे त मेंह ठउर मां नइ पहुंचे पाहूं। अब बीच मां तलफत रहि जाहूं। मोर आय के रद्दा देखबे, मेंह रकसा ले मनखे बनके आहूं। फेर तोरो जी ह जुड़ा जाही।
मोंगरा ह रोवत रहिगे। अउ फिरन्ता ह चल दिस। काय होगे अतेक जल्दी मोंगरा ह समझे नइ पाइस। ओह ठगाय असन ठाढ़े रहिस। ओखर कान मां फिरन्ता के भाखा ह गूंजे, मोर आय के रद्दा देखबे ओ मोंगरा, मैं आहूं।
मोंगरा ह सपना मां नइ सोचे सहय के मोर मनखे ल बात बान असन लागही। कतको बेर त मेंह कहे रहेंव तोर ये चाल ह बने नो हे। ए चोरहा रोजगार ल छोड़। फेर अब ले त नइच माने रहय मोर बात ल। आजेच का होगे ओला। वोह मने मन पछतात रहय के मेंह ओला उत्ता धुर्रा बकतेंव निहिं त ओर कभू नइ जातिस। कोन जाने कहां चल दिस। काय करही अउ कब लहुट के आही। मनखे ले त नारी परानी के जिनगी हे। उही त ओखर सन्सार हे। बिन मनखे के डउकी मन के जिनगी ह सुन्ना लागथे। काखर मेंर जाके अपन दुख ल गोठियावंव। घर मा भितिया अउ अकेल्ला मं। काय करे के गुने रहैंव अउ हो का गे। डोकरा मन सही कइथें, के बिगरे ला दुदकार के कोनों नइ सुधारे सकयं। पियार ले सुधरथें। ओला मेंह पियार त करत रहांव। फेर नइ जानंव कइसे मोर मुख ले आनी बानी के गोठ ह निकलेच गे। जम्मो गोठ ह लहुट पहुट के मोंगरा के मन मां आवंय जावंय। फेर जी ह भभकगे ओखर। गजब बेर ले फफक-फफक के रो डारिस।


text:
किसमत कभू धीरे-धीरे बदलथे, कभू उदुपले। ऊंकरों गांव ले लाने मोटरा म सुख के जोरन जोराय लगिस। ऊंकर गुत्तुर-गुत्तुर छत्तीसढ़िया बोली अउ मीठ-मीठ चहा-पानी म अइसन आनंद आय के एक बेर जे पी डरे ते लहुटती म चार गिराहिक अउ जोरे।
जिनगी के खींचतान, पेट बर पेज-पसिया के संसो मनखे ल कहां ले कहां पटक देथे। वाह रे! सन् पैंसठ-छैंसठ के दुकाल दाना-दाना बर लुलवागे मनखे अउ चारा-पानी बर तरसगे गाय गरूवा। गांव के गांव उसलगे। का किसान, का बसुंदरा, अपन नोनी-बाबू के मुंहू म चारा डारे बर घर म तारा ठोंक के कमाय -खाय बर दूरिहा-दूरिहा भगागे। कोनो उत्ती, कोनो बुड़ती कोनो रकसहूं कोनों भंडार। रामअधार घलो अपन हाथ-गोड़ धरके छीता संग मोटरा-चोटरा बांध के टिकटाक रेंगत नीरा अउ चार-पांच बछर के हेमू ल धरके गांव के देवता धामी ल बिनती बिनोत-‘जी जिनगी रही ते कभू ले फेर लहुट के आबो महराज, हे ठाकुर देव, हे शीतला महमाई कहिके मनउती मनात आंसू ढारत निकरगे…।’
दुरूग के टेसन म पहुंचते ठेकादार मन के चंगुल म फंसगे। रात भर रेलगाड़ी म चढ़ के नागपुर के टेसन म उतरिन। कभू ये सहर, कभू वो सहर बीता भर पेट के संसो म घूमत रहिगे। ठेकादार जिहां बसादे जाड़-घाम, झड़ी-पानी सहत नान-नान कुंदरा म जिनगी पहाय लागिन अउ लहू पछीना ओगरावत अपन मयारू लइका मन ल पोसे लागिन। दू महीना चार महीना म ढीहा बदल जाय। हवा पानी बदले त फटले लइका मन ल जुड़, सरदी- खांसी अउ जर-बुखार धरय। रामअधार अउ छीता संसो फिकर म रहिता सूतय नहिं। बुखार म तावा कस तीपे लइका ल भगवान भरोसा छोंड़ के दूनों परानी निकल जाय। हेमू दिन भर कइसनो करके चुचकार के भूलियारय। फेर ये बेरा तो हेमुच ह फटले बीमार परगे अउ अइसे परिस ते दिन-रात बुखार उतरबे नइ करय। ‘अब पेट बर करय ते लइका बर।’ कमइय्या अकेल्ला होगे। छीता के काम म जवइ छूटगे। कमइ के पइसा पेज-पसिया के पुरति होय। ‘येती लइका के जी पोट-पोट करय, वोती महतारी- बाप के पेट भूख-पियास म पोट-पोट करय।’ एकातकनी कनकी ल पेज असन ओगराय अउ पियंय दूनों परानी। पेट म सीथा रही तभे थन म दूद ओगरही? नीरा दिन भर चीथय। पेट नई भरय त दिन भर रोवय-पदोवय।
एक दिन रतिहा हेमू जादा बीमार होगे। सहर के बड़े अस्पताल म भरती करीन। डॉक्टर मन किहिन- बच्चे को मोतीझिरा हो गया है। आज तक क्या कर रहे थे? कहिके गजब खिसियाइन। रामअधार सुनिस त बक् खागे। जी सुखागे ओकर। हाथ-गोड़ जुड़ागे। छीता के पोटा कांपगे, जी धकधकागे। इही ल कथे दूब्बर ल दू असाढ़। अब लइका के इलाज करवाय ते रोजी-रोटी कमावयं।
ये दे ठेकादार करा फेर हाथ लमइस। लानिस पइसा डॉक्टर अउ भगवान के दया ले हेमू के मुंहू म पानी अइस तब रामअधार अउ छीता के जी हाय के लागिस।
लइका मन अब उडानू होंगे। हेमू होटल ठेला म जूठा कप- पलेट धोवत-मांजत बाढ़त गीस। नीरा महतारी बाप संग ईंटा गारा डोहारत चेलिक होगे। घुरवा के दिन बहुरथे तइसने ऊंकरो भूख भगागे, जम्मो दु:ख भगागे। दू-चार पइसा संदूक म सकलाय लागिस। सोचिन अब गांव-घर लहुट के का करबोन? घर-कुरिया तो खंडहर परगे होही। इहां बनिच करबो, उहां बनिच करबो। तेकर ले एक्के ठउर म रहिके कुछू धंधा पानी करे जाय। रामअधार अउ छीता के उम्मर संग जांगर घलो पछलती आगे। ठेकादार मन तो ऊंकर लहू ल चुरोना बोरे कथरी, चद्दर कस गदगद ले निचो डारे रिहिस। एक जगा देख के टीना-टप्पर छाके चहा-पानी के दुकान खोलिन। चाराें परानी दिन भर के बिकरी बट्टा म अपन गुजर-बसर चला के उही छंइहां म गुटुर-गुटुर चारपहर रतिहा पहाय लागिन।
किसमत कभू धीरे-धीरे बदलथे, कभू उदुपले। ऊंकरों गांव ले लाने मोटरा म सुख के जोरन जोराय लगिस। ऊंकर गुत्तुर-गुत्तुर छत्तीसढ़िया बोली अउ मीठ-मीठ चहा पानी म अइसन आनंद आय के एक बेर जे पी डरे, ते लहुटती म चार गिराहिक अउ जोरे। फेर एक बात अउ नीरा के बिछलत चढ़त जवानी अउ बड़े-बड़े लिबलिबात आंखी ह मनचलहा मन ल अउ मोहय। पानी-पियास के ओखी म आय सुग्घर गोरी नारी नीरा हाथ के पानी पीके अपन जी ल जुड़ाय। चहा-पानी पियंय, हंसी-ठिठोली लगांय अउ काली अउ आबो काहत जाय।
चार-पांच साल म हेमू के होटल पनकगे। टीन-टप्पर जम्मो धीरे-धीरे ईंटा-पथरा म बदलगे। जलेबी, रस, बरा-भजिया, समोसा, इडली बनइय्या मिसतिरी आगे। पलेट धोवइय्या अलगेच होगे। सुग्घर-सुग्घर खुरसी, टेबुल लगगे। रामअधार डोकरा अब गद्दी म बइठ के सिरिफ पइसा झोंके।
एक दिन रतिहा छीता ह रामअधार कर अपन मन के भेद ल गोठियइस- अब लइका मन सगियान होगे। रंग-रंग के लोगन आथे। नोनी ल निच्चट निहारथें, मोला चिटको बने नइ लागय। बर बिहाव के जोखा ल मड़ातेव। एक दिन बेटी नीरा दुलहिन बनके रोवत-करलात बिदा होगे अउ हांसत-कुलकत आगे हेमू घर के बहू बिन्दा।
‘कोनो बहू के डेहरी मा पांव राखथे फूरथे नहिं ते उजरथे।’ घरवाला ह कोनो चार पइसा कमइया होगे त बहू मन के मटकइ अउ टेस ल झन पूछ- हेमु के होटल म तो पइसेच पइसा बरसय। फेर कहिथय न ‘छोटे नदिया खल बौराई’ तइसने हेमू ल होगे। धन दोगानी ह सकलाथे तब अपन संग ओला उरकाय बर दू चार ठन अवगुन बरोबर राहू घलो आथे। हेमू मंद मउहा, गांजा पी के भुकवाय लागिस, सट्टा, जुआ, चित्ती म मन लगाय लागिस। पछीना गलाय पइसा ल उरकाय लागिस। महतारी बाप बरजय त आंय-बांय बके लागिस। लाल-लाल आंखी देखाय लागिस। लिखरी-लिखरी बात म झगरा-लड़ई मताय लागिस। दाई-ददा समझाय- तोरेच भलइ बर कहिथन रे बेटा। चार पइसा कमाते त तेहर मंदमडहा म उड़ावत हस। भरे ल ढरफावत हस। एकक बूंद म गधरी ल भरे हन। बारा कुंआ म बांस डारेन त तोला बंचाय हन। ‘फेर मूरख काला माने।’ बिनास काले बिपरीत बुध्दि कहिथंय। सियान मन बरजथे ते सिरतोन आय। ‘दुनिया के ऊंच-नीच घाम छंइहां सब्बो ल जानत रहिथे। धाम म ऊंकर चूंदी-मुड़ी नइ पाके हे। सब्बो दु:ख ल तापे हे।’
रोज दिन बाप महतारी संग किटिर-काटर होवयं। गिराहिक मन ऊंकर झगरा ल अउ रस लगाके देखय सुनय अउ मजा लूटय। एक दिन हेमू ह अपन दाई-ददा ल घर ले निकाल दिस- ये घर के डेहरी म पांव झन राखहू नहिं ते में दाई-ददा नई गुनहूं। रामअधार किहिस- ठीक हे बेटा तहूं आज ले दाई-ददा मरगे समझ के मुड़ ल मुड़वा डारबे। खात खवई घलो कर डारबे। महूं असल बाप के बेटा अंव तोर डेहरी म झांके बर नइ आंव। चल डोकरी…।
हव… जा… जा… हेमू अउ तमक के किहिस। महतारी कंदर-कंदर के रोवय यहा का होगे भगवान। बहू-बेटा के परसादे बूढ़त काल म बने सुभीन लगा के खाबो, सुख पाबो- सोंचेन ते उल्टा-पुल्टा होगे। हमीं बनाएन, हमरे घर ले निकारा होगे। कहां जाबो डोकरा यह उम्मर म अब तो जांगर घलो नइ चलय। में नइ जांवव। सुख देवय ते दु:ख दे, दुलार के दे ते दुतकार के दे अपनेच बेटा बहू ये। छीता दंदरत-दंदरत किहिस।
भीख मांग लेबो वो डोकरी फेर ये दरवाजा म कुकुर असन लात खात जुटहा बरोबर नइ परे राहन। चल हमरो हाड़ा म दम हे। ठेला पेल लेबो, बनी-भूती कर लेबो। इहां सोन के सीथा खात रेहेन ते पसिया घलो मिलही।
नइ जान डोकरा कहां-कहां भटकबो।
नइ जास ते तहूं इहां सर। डोकरा मरगे कहिके चूरी ल कुचर डार पटा ल हलावत रहिबे। में तो एक घरी नइ राहंव कहिके रेंग दिस।
कभू अइसन भाखा नइ केहे रिहिस मोर जोड़ी ह। माटी मा मिलतखानी काबर अपजस करंव कहिके डोकरी मोटरा-चोटरा ल धरिस धुर्रा ल झर्रात टुडुंग-टुडुंग उठ के आंसू ढारत रेंगिस।
‘कभू महतारी के सुरता आही रे बेटा! ते खोज लेबे, हियाव कर लेबे, पइसा म खोजे महतारी के मया नइ मिलय। बाप भले कुबाप हो जही बेटा, महतारी कभू कुमाता नइ होय। सात धार के दूद पियाहंव बेटा आज लतिया के निकाल देस। तभो मोर एक झन दुलरवा बेटाअस तोर बर मोर हिरदे म मया उमड़त हे।’
सुसक-सुसक के छीता डोकरी लहुट-पहुट के काहत जाय रेंगत जाय.. अगोर न डोकरा कहां जाबो ते? कहां लेगथस डोकरा?
अरे ते मोर पीछू-पीछू रेंग डोकरी जिहां अइसन कुल म कलंकी बेटा रहिथे, अइसन घातिया के तीर म रहना घलो पाप हे।
डोकरा टेसन म डोकरी ल बइठार के टिकिस कटा के रेलगाड़ी म बइठ गे। जनम के अड़ही छीता का जाने रेलगाड़ी कहां आथे कहां जाथे? डोकरा दुख संताप म अइसे बूड़गे कि डोकरी सन एक भाखा नइ बोलय।
रेलगाड़ी ले उतर के जब पैडगरी रसता म अइस तब डोकरी ल थोरिक आकब आवत गिस। नरवा ढोड़गा, बाग-बगिच्चा ले देखिस त आज ले पच्चीस-तीस बरस पहिली रेंगे रद्दा सुरता आवत गिस।
अपन गांव के सियार ल खूंदते डोकरा रामअधार डंडा सरन गिर के परनाम करिस अपन ‘जनमभूमि’ के। छीता घलो दूनों हांत म अंछरा ल धरके अपन भुइंया के पांव परस किहिस- ‘जी जिनगी रिहिस भगवान त फेर बूढ़त काल म तोर सरन म लहुट के आगेन।’
डोकरी-डोकरा के आंसू टप-टप धरती म चुहिगे।
देवेन्द्र कुमार सिन्हा ‘अजाद’
बोरई, दुर्ग
Related posts:


text:
रूख लगाय के डाढ़ – कहिनी
मोर मन नई माढ़िस त एक झन अउ ल पूछेंव, कस भइया घनश्याम, कोन ल काट डारिस। घनश्याम भइया मोला बताथे- कोनो ल नई काटे हे रे तोला कोन बताईस ते। मैं घनश्याम भईया ल कहेंव- मोला अभिच्चे कोदू कका हा हर बताइस हे कोन ल काट डारिस। मैं येती गोठ बात करत हांवव ओती एक झन सियान कका जेठराम माला देख डाारिस अउ अपन तीर म बला लिस। मैं उई सियान कका जेठराम ल पूछेंव कस कका, येमेर कोन काट डारिस। कका बताथे- कुछु नोहय बेटा दू झन मनखे एक ठन पेड़ ल काट दिस अच्छा तैं बता के फागू अउ टाहलु दुनो झन मिलके हमर पुरखा मन जेमा पानी रिताते आइस तेन पीपर पेड़ ल काट डारिस येला काय डाढ़ देबो अब तैं बता ते बढ़िया पढ़े-लिखे आच। मैं सब गांव वाला मनखे पंच-सरपंच गांव के सियान के बीच म खड़ा होके कहेंव- देखव कका भइया, बबा आप सब झन पुराना सियान आव मैं तो ओ दीन के लइका मैं येला काय डाढ़ देवा सकत हंव। हां, फेर ये मन ल डाढ़ जरूर मिलना चाही। दू झन गोठ कार मन खड़ा होगे अउ कहे बर धर लिस ये दूनो झन बिन बताय रूख ल काट डारिस। बिन बताय उहू म एक ठन पउव्व के लालच म येकरे सेती ये दूनो झन ल गांव ले बाहर निकाल देथन। सब के मन आत होही त।
इकर मन के गोठ ल सुनके सब झन गांव वाला ये दूनो झन ल गांव ले निकाल देवव कहे लागिस। येमन हमर पुरखा जेमा पानी रिताते आत हे। जेकर छांव म हमन खेलेन-कूदेन बड़े बाढ़ेन तेन रूख ल काट दिस। का ये दूनो झन हमन ल अइसने रूख ला के दे दीही। तेकर ले अइसना मनखे मन ल गांव ले निकाल देव। इंकर मन के कांव-कांव ल सुन के मैं खड़ा होके कहे- मन आतिस त मोरो एक ठन गोठ ल सुन लेवव जी, सब झन पूछे लागिस काय गोठ ये जी, मैं कहेंव- देखव जी, लइका मन जांघ म हागथे त जांघ ला काट के नई फेंकय। कुछु न कुछु करके पोछथे, सब सियान पंच सरपंच मोर गोठ ल सुन के कइथे त येमन ल काय डाढ़ दीन, मैं कहेंव- भइया हो, फागु अऊ राहलु गांव के मनखे ये फेर पिये पियाय म एक ठन गलती कर डारिस त येकर डाढ़ ले बाहर निकाले के देथव। ये दूनो झन तो गलती कर डारे हे तेकर ले ये मन अपन हाथ म बीस-बीस ठन रूख लगा के दीही जब तक रूख मन हमर पोरिस भर नई हो जाही तब तक ये राख के बढ़ा के हमन ल दीही। भले ये मन ल तीन-चार साल लग जाय, कइसे फागु कइसे राहलु मैं कहत हांवव तेमा तुमन राजी हव धन नहीं। त का होही भाई हमन राजी हन.. फागु अउ राहलु दूनो झन मोला कहीस। उई मेर एक झन पुराना डोकरा बइठे रहिस तेन हर कइथे तैं ठीक कहत हच बाबू रूख के बदला हमन ला रूख लगा के दिही। अब तुंहर काय विचार हे अब तुमन बतावव। गांव के पंच, सरपंच, मिलजुल के कहे लागिस।
बलौदाबाजार